text:
DINTLHA TSE DI OKETSEGILENG
A ke Boammaaruri Gore Batho Ba na Le Karolo Nngwe mo go Bone E e Sa Bonaleng e Bile e sa Swe?
O AKANYA ka eng fa o utlwa go buiwa ka moya? Batho ba le bantsi ba dumela gore lefoko leno le kaya sengwe se se sa bonaleng le se se sa sweng se se tshelang mo teng ga rona. Ba akanya gore fa re swa, karolo eno e e sa bonaleng ya motho e tlogela mmele e bo e tswelela e tshela. E re ka tumelo eno e aname thata jaana, batho ba le bantsi ba a gakgamala fa ba utlwa gore Baebele ga e rute jalo. Ka jalo, go ya ka Lefoko la Modimo, moya ke eng?
KAFA LEFOKO “MOYA” (SOUL) LE DIRISIWANG KA GONE MO BAEBELENG
Sa ntlha, mma re tlotle ka moya o o ranolwang ka gore soul ka Seesemane. Gongwe o tla gakologelwa gore kwa tshimologong, Baebele e ne e kwadilwe ka Sehebera le Segerika. Fa bakwadi ba Baebele ba ne ba kwala ka moya ono, ba ne ba dirisa lefoko la Sehebera e leng ne′phesh kgotsa la Segerika e leng psy·khe′. Mafoko a mabedi ano a tlhaga makgetlo a a fetang 800 mo Dikwalong, mme Thanolo ya Lefatshe le Lesha e a ranola ka tsela e e tshwanang e re ke “moya.” Fa o sekaseka go bona kafa lefoko “moya” kgotsa “meya” le dirisiwang ka gone mo Baebeleng, go bonala sentle gore lefoko leno tota le raya (1) batho, (2) diphologolo, kgotsa (3) botshelo jwa motho kgotsa jwa phologolo. Mma re sekaseke ditemana dingwe tse di dirisang lefoko leno ka dikgopolo tse tharo tseno.
Batho. ‘Mo malatsing a ga Noa batho ba le mmalwa, e leng, meya e le robedi, ba ne ba rwalwa ka pabalesego go ralala metsi.’ (1 Petere 3:20) O kgona go bona sentle gore fano, lefoko “meya” le raya batho—Noa, mosadi wa gagwe, bomorwawe ba bararo le basadi ba bone. Ekesodo 16:16 e umaka ditaelo dingwe tse di neng tsa newa Baiseraele tse di ka ga go sela mana. Ba ne ba bolelelwa jaana: “Selang sengwe sa sone . . . kafa palong ya meya e mongwe le mongwe wa lona a nang le yone mo mogopeng wa gagwe.” Ka jalo selekanyo sa mana se ba neng ba se sela se ne se ikaegile ka gore go na le batho ba le kae mo lelapeng lengwe le lengwe. Dikai tse dingwe tse di mo Baebeleng tse di bontshang gore “moya” kgotsa “meya” e raya motho kgotsa batho di fitlhelwa mo go Genesise 46:18; Joshua 11:11; Ditiro 27:37; Baroma 13:1.
Diphologolo. Re bala jaana mo pegong ya Baebele e e buang ka popo: “Modimo a tswelela a re: ‘A metsi a nyeule bontsintsi jwa meya e e tshelang mme a dibopiwa tse di fofang di fofe fa godimo ga lefatshe mo phuthologong ya magodimo.’ Mme Modimo a tswelela a re: ‘A lefatshe le ntshe meya e e tshelang kafa mefuteng ya yone, seruiwa le phologolo e e tsamayang le sebatana sa naga sa lefatshe kafa mofuteng wa sone.’ Mme ga nna jalo.” (Genesise 1:20, 24) Mo ditemaneng tseno, ditlhapi, diruiwa, dibatana tsotlhe di bidiwa ka lefoko le le lengwe fela—e leng “meya.” Gape, dinonyane le diphologolo tse dingwe di bidiwa meya mo go Genesise 9:10; Lefitiko 11:46; le Dipalo 31:28.
Botshelo jwa motho. Ka dinako tse dingwe, lefoko “moya” le kaya botshelo jwa motho. Jehofa o ne a raya Moshe a re: “Batho botlhe ba ba neng ba tsoma moya wa gago ba sule.” (Ekesodo 4:19) Baba ba ga Moshe ba ne ba tsoma eng? Ba ne ba batla go bolaya Moshe. Pelenyana, fa Ragele a ne a tshola morwawe e bong Benjamine, “moya wa gagwe o ne o tswa (ka gonne o ne a swa).” (Genesise 35:16-19) Ka yone nako eo, Ragele o ne a latlhegelwa ke botshelo jwa gagwe. Gape, akanya ka mafoko a ga Jesu, a a reng: “Ke nna modisa yo o molemo; modisa yo o molemo o neela moya wa gagwe mo boemong jwa dinku.” (Johane 10:11) Jesu o ne a ntshetsa batho moya wa gagwe kgotsa botshelo jwa gagwe. O kgona go bona sentle gore mo ditemaneng tseno tsa Baebele, lefoko “moya” le raya botshelo jwa motho. O tla fitlhela go na le dikai tse dingwe gape mo “moya” o dirisitsweng ka kgopolo eno, mo go 1 Dikgosi 17:17-23; Mathaio 10:39; Johane 15:13; le Ditiro 20:10.
Fa o tswelela pele o ithuta Lefoko la Modimo, o tla lemoga gore ga go na gope mo Baebeleng fa mafoko “bosasweng” kgotsa “bosakhutleng” a amanngwang le “moya” ono gone. Go na le moo, Dikwalo di bontsha gore moya o a swa. (Esekiele 18:4, 20) Ka jalo, Baebele e bitsa motho yo o suleng e re ke “moya o o suleng.”—Lefitiko 21:11.
SE “MOYA” (SPIRIT) E LENG SONE
Jaanong, mma re sekaseke go bona gore Baebele e dirisa jang lefoko “moya” le le ranolwang ka gore spirit ka Seesemane. Batho bangwe ba akanya gore one le o re tlotlileng ka one fa godimo ke selo se le sengwe fela. Le fa go ntse jalo, tota ga go a nna jalo. Baebele e bontsha sentle gore ga e tshwane. E farologana jang?
Fa bakwadi ba Baebele ba ne ba kwala ka “moya” ono ba ne ba dirisa lefoko la Sehebera e leng ru′ach kgotsa la Segerika e leng pneu′ma. Dikwalo ka botsone di a re bontsha gore mafoko ao a kaya eng. Ka sekai, Pesalema 104:29 e tlhalosa jaana: “Fa [wena Jehofa] o tlosa moya [ru′ach] wa tsone, di a swa, mme di boela kwa loroleng lwa tsone.” Mme Jakobe 2:26 e umaka gore “mmele kwantle ga moya [pneu′ma] o sule.” Ka jalo, mo ditemaneng tseno, “moya” o raya selo se se nayang mmele botshelo. Fa moya ono o seo, mmele ga o ka ke wa tshela. Ka jalo, mo Baebeleng, lefoko ru′ach ga le ranolwe fela ka lefoko “moya” mme gape le ka ranolwa go twe “maatla,” kgotsa maatla a botshelo. Ka sekai, Modimo o ne a bua jaana ka Morwalela wa motlha wa ga Noa: “Ke tlisa morwalela wa metsi mo lefatsheng gore ke senye nama yotlhe kafa tlase ga magodimo e maatla [ru′ach] a botshelo a dirang mo go yone.” (Genesise 6:17) Ka jalo, “moya” ono o raya maatla a a sa bonaleng (tlhase eo ya botshelo) e e dirang gore dibopiwa tsotlhe di tshele.
Dilo tse pedi tseno (moya “soul” le moya “spirit”) ga di reye selo se le sengwe. Mmele o tlhoka moya (spirit) fela jaaka radio e tlhoka maatla a motlakase—gore e kgone go tshameka. Go tshwantsha seno go ya pele, akanya ka radio e nnye. Fa o e tsenya dibeterii o bo o e tshamekisa, motlakase o o tsentsweng mo teng ga dibeterii tseno go ntse jaaka e kete o dira gore radio e nne le botshelo. Ka jalo, radio e sule fa e se na dibeterii. Go a tshwana le ka radio ya motlakase fa e sa gokelelwa mo motlakaseng. Ka tsela e tshwanang, moya (spirit) ke maatla a a tsenyang mmele wa rona botshelo. Gape, fela jaaka motlakase, moya ono ga o na maikutlo ape e bile ga o kgone go akanya. Ke maatla a a se nang maikutlo. Mme kwantle ga moya oo, kgotsa maatla ao a botshelo, mebele ya rona ‘e a swa, mme e boela kwa loroleng lwa yone’ fela jaaka mopesalema a tlhalositse.
Moreri 12:7 e tlhalosa jaana fa e bua ka loso lwa motho: “Lorole [lwa mmele wa gagwe] lo boela mo lefatsheng fela jaaka lo ne lo ntse mme moya o boela kwa Modimong wa boammaaruri yo a o abileng.” Fa moya ono kgotsa maatla a botshelo a tlogela mmele, mmele o a swa o bo o boela kwa o tswang teng—mo loroleng. Ka tsela e e tshwanang, maatla a botshelo a boela kwa a tswang teng—kwa Modimong. (Jobe 34:14, 15; Pesalema 36:9) Seno ga se bolele gore maatla a botshelo a boela legodimong. Go na le moo, se bolela gore fa motho a swa, tsholofelo epe fela ya gore o tla tshela gape mo isagweng e ikaegile ka Jehofa Modimo. Go ntse jaaka e kete botshelo jwa gagwe bo mo diatleng tsa Modimo. Ke ka maatla a Modimo fela motho a ka busediwang moya kgotsa maatla a botshelo gore a kgone go tshela gape.
A bo go gomotsa jang ne go itse gore seno ke sone se Modimo a tlileng go se dira ka batho botlhe ba ba robetseng mo “mo mabitleng a kgakologelo”! (Johane 5:28, 29) Ka nako ya fa ba tsosiwa mo baswing, Jehofa o tla bopela motho yono yo o suleng mmele o mosha a bo a dira gore o tshele gape ka go o tsenya moya, kgotsa maatla a botshelo. A bo leo e tlile go nna letsatsi le le itumedisang jang ne!
Fa e le gore o batla go ithuta go le gontsi gore lefoko leno “moya” le dirisiwa jang mo Baebeleng, o tla bona tshedimosetso e e botlhokwa mo boroutšhareng jwa setlhogo se se reng Go Direga Eng ka Rona fa re Swa? le mo ditsebeng 295-304 tsa buka ya Go Fetolana ka Dikwalo, tse di gatisitsweng ke Basupi ba ga Jehofa.


c: text/html

text:
Motse wa Masunga
Masunga ke nngwe ya metse ya Bakalanga e e fitlhelwa mokgaolong ya Bokone-Botlhaba mo Botswana. Ntlo kgolo ya kgaolo Bokone-botlhaba e kwa motseng wa Masunga. Toropo e gaotshwane le motse o ke Francistown ka selekanyo sa +/- 120 km (74.5 mi). Kgosi ya motse o ke Thabo Maruje Masunga yo o tsereng bogosi go tsweng malomagwe Christopher Masunga.
Gaofi le Masunga go na le dithaba tsa Dombo Shaba, tse di nang le matlotlo a morafe wa Bakalanga, go tshwana thata le lefelo la Great Zimbabwe (Mutapa).O itsege e le nngwe ya mafelo a kgatlhisang bajanala mo Botswana kwa morafe wa Bakalanga o tshwarang modiro teng ngwaga le ngwaga ipelelelwa ngwao ya se Ikalanga.
Puo e buiwang thata mo kgaolong ya Bokone-botlhaba keKalanga,e seng Tswana e leng puo tletseng lefatshe ka bophara la Botswana. Morafe Bakalanga o nyalana thata le Shona, puo ya mangmang ka kwa Zimbabwe.
Contents
Lephata le bolotsa tokafatso botsogo kwa Masunga[baakanya | edit source]
Mo maitekong a go araba pitso ya Lephata la Botsogo mabapi le go ruta, go rotloetsa le go abelana megopolo le morafe mabapi le dikgang tsa botsogo, ba Lephata la Botsogo mo kgaolong ya Bokone Botlhaba ba sa tswa go bolotsa letsema leo.E ne ya re kgwedi ya Phalane e le masome a mabedi le boferabobedi, ba Lephata la Botsogo kwa kgaolong ya Bokone Botlhaba ba tswa letsholo mme ba phutha banni ba metse ya Masunga le tikologo go tla go tlhalosa ka maitlamo a lephata la bone le go abelana megopolo le banni tebang le go tokafatsa tsa botsogo. Letsholo leo, le le bidiwang Botsogo Pitso le ne le tshwaretswe mo kgotleng ya motse wa Masunga ka tlhogo e e reng Ku simisa itjaba ku be ne tjiabe mu zwithu zwe mamuko, mo go rayang gore Go nonotsha morafe go nna le seabe mo dikgannyeng tsa botsogo.Fa a nankola maikaelelo a letsatsi leo, moeteledipele wa bodiredi jwa botsogo mo kgaolong ya Bokone Botlhaba Mme Gasebatho Kedikilwe o ne a re letsatsi la go nna jalo le botlhokwa ka jaana e le tsela nngwe ya go gasa melaetsa ya botsogo mo bathong le go fa bodiredi jwa botsogo le morafe sebaka sa go nna le morero wa tsa botsogo ba phuthulogile.
Mme Kedikilwe a re lephata la botsogo le leka bojotlhe go fa batho ditirelo tsa botsogo tsa maemo a a kwa godimo mme sebe sa phiri ke go bo le lebanwe ke dikgwetlho, jaaka tlhaelo ya ditsompelo le bodiredi.O ne a tlhalosa fa mo kgaolong ya Bokone Botlhaba ba na le sepatela se se botlana se le sengwe, dikokelo di le lesome le motso mme mo go tsone tse di belegisang di le tlhano fela.A re kgaolo ya bone e na le dikokelwana di le masome a mabedi le botlhano le dikoloi tse di tsamaisang kalafi di ferabongwe. Mogolwane mongwe wa sepatela sa Masunga Mme Helen Mushango, ene o ne a gatelela botlhokwa jwa gore bodiredi jwa botsogo bo netefatse gore bo nna le mowa wa botho, tirisanyo mmogo, go berekela mo nakong, go tshegetsa sephiri sa molwetsi mmogo le tebelopele.Mme Mushango a re ba netefatse gore ba diragatsa maitlamo le maikemisetso a lephata la botsogo, a re ba dire tiro ya bone ba itse fa ba le foo go thusa setshaba ka fa tshwanelong e seng go itirela tse bone ba di ratang.
Banni ba Masunga ba nyeletsa Lehuma[baakanya | edit source]
Batswana ba kopilwe go leka bojotlhe go nyeletsa lehuma mo lefatsheng leno. Se se builwe ke mothusa tona ya madi le ditogamano, Rre Charles Tibone mo diphuthegong tsa kgotla tse a neng a di buisa mo kgaolong ya Bokone botlhaba bosheng. Rre Tibone o ne a re puso e dirile bojotlhe go leka gore Batswana ba ikimolole mo lehumeng.O ne a re puso e agile matamo, ya dira maharatlhatlha a metlakase gore Batswana ba itirele, a re puso ga e sa tlhole e kgona go dira atlhama ke go jese jaaka e ne e le tlwaelo.O ne a re go ne go tlwaelesegile gore Batswana ba fiwe sepe fela se ba se tlhokang ke puso, mme ka jalo a re metlha e fetogile, nako e tsile ya gore ba fetole maikutlo le maitsholo a bone e seng jalo lehuma le tla ba fekeetsa. O ne a re nako e etla ya gore lefatshe leno le be le sa kgone go thusa Batswana gotlhelele.
O ne a kopa morafe wa Bokone botlhaba gore ba eme ka dinao, mme ba amogele mananeo a puso ka tsoo pedi, a tlatsa a re kgaolo eno e ka nna le maduo a a botoka fela thata fa go lebeletswe ka fa mohameng wa temo ya merogo ka go na le metsi a mantsi fela thata. O ne a re lefelo leno le dikagenyeditswe ke matamo mo go rayang gore metsi a mantsi fela thata, ka jalo a re fa ba ka simolola temo ya merogo, Batswana botlhe ba tla a reka merogo go tswa Bokone botlhaba , mme ba itshetse.E rile ba mo kgwa dikgaba banni ba bolela fa ba tshwenyegile ka gore fa ba dira dikgwebo jaaka go buiwa, ga gonne le bareki ka gore Batswana ba tlotla thata dilo tse di rekwang kwa mafatsheng a sele go na le tsa bone.
Dikgoge tsa kwa ntle[baakanya | edit source]
Botswana/Masunga Botswana/Francistown
Dipadi tse dingwe[baakanya | edit source]
Coordinates: 20°40′S 27°25′E / 20.667°S 27.417°E
[[Category: Mafelo a a nang le batho ba bantsi mo Botswana]]Template:Capitals of Districts of Botswana
- ↑ www.picsearch.com/pictures/Travel/Cities/.../Masunga.html
- ↑ Botswana/Masunga

robotstxt: allowed

filter: keep


text:
TLHAKOLE 11, 2013 | RUSSIA
“Ga se Ngwaga wa 1937”
Ka Moranang 16, 2012, kwa toropong ya Perm’ kwa Russia bogare, Aleksandr Solovyov, yo e leng Mosupi wa ga Jehofa, o ne a atlholwa gore a duele 1 000 rubles (mo e ka nnang R260) ka go bo a ile a dirisa holo e e hirilweng go tshwara ‘ditirelo tse di seng kafa molaong tsa bodumedi.’
Fa moatlhodi wa kgotlatshekelo ya kgaolo a sena go reetsa ka tlhoafalo se go neng go tsewa gore ke bosupi kgatlhanong le Solovyov, o ne a fetola tshwetso e e neng e dirilwe ke kgotlatshekelo e potlana mme a phimola molato oo.
Moatlhodi o ne a bala tshwetso ya gagwe a bo a leba Mosupi yono mme a re: “
Le fa molao o sa tlhomama e bile batho bangwe ba sa lebe dilo sentle, ga se ngwaga wa 1937 mo re neng re tlodisa dilo dingwe matlho. Re leboga tiro e e molemo e lo e dirang ya go ruta batho ka gonne e tla dira gore setšhaba sa rona se nne molemo se bo se nne le boitsholo jo bo siameng.”
Ka Phukwi 1937, mmusaesi wa Soviet e bong Stalin o ne a ntsha Order 00447, mme seo ya nna tshimologo ya mathata. Ope fela yo go neng go tsewa gore ga a dumalane le puso o ne a tshwarwa mme a bo a sekisiwa go se na bosupi jo bo tlhomameng jwa seo. Dipego tsa semolao di bontsha gore batho ba le dikete di le masomesome ba ne ba isiwa kwa dikampeng gore ba bereke, mme ba ba fetang 300 000 ba ne ba atlholelwa loso le go bolawa.


text:
Zambia
Zambia ( /ˈzæmbiə/), yo o itsegeng lefatshe ka bophara ka leina la lefathse la Zambia, ke lefatshe le le dikaganyeditsweng ke mafatshe a mangwe. Mafatshe a mabapi ke la Congo mo bokone, Tanzania mo bokone botlhaba, Malawi mo botlhaba, Mozambique, Zimbabwe, Botswana le Namibia mo borwa, le Angola mo bophirima. Toropo kgolo ke Lusaka, e e bonwang kwa borwa bogare jwa lefatshe. Palo tsa batho di kitlanye thata mo toropo kgolong ebong Lusaka mo borwa le kwa kgaolwaneng ya Copperbelt Province go ya bokone bophirima.
Ka kgwedi ya Phalane a tlhola masome a mabedi le bone ngwaga wa 1964, lefatshe le ne la tsaya boipuso jwa lone go tsweng kwa lefatsheng la United Kingdom mme tona Rre Kenneth Kaunda o ne a tswengwa mo stlilong sa botautona.Phutlhego ya Kaunda's socialist United National Independence Party (UNIP) e ne ya tsaya marapo a go busa go tsweng ka ngwaga wa 1964 go ya kwa go wa 1991. Go tsweng ka ngwaga wa 1972 go ya kwa go wa 1991 lefatshe la Zambia e ne e le lefatshe la phutlhego e ngwefela, maikaelelo a se e ne e le go kopanya lefatshe go nna lengwefela ka sekano sa 'Zambia o mongwefela, lefatshe le lengwefela'. Kaunda o ne an fengwa ke Frederick Chiluba wa phuthego ya social-democratic Movement for Multi-Party Democracy ka ngwaga wa 1991,ka yone nako e lefatshe la Zambia le ne la nna le kgolo ya itsholelo ka selekanyo se se kwa godimo.
Ka kgwedi ya Phalane a tlhola masome a mabedi le bone ngwaga wa 1964, lefatshe le ne la tsaya boipuso jwa lone go tsweng kwa lefatsheng la United Kingdom mme tona Rre Kenneth Kaunda o ne a tswengwa mo stlilong sa botautona.Phutlhego ya Kaunda's socialist United National Independence Party (UNIP) e ne ya tsaya marapo a go busa go tsweng ka ngwaga wa 1964 go ya kwa go wa 1991. Go tsweng ka ngwaga wa 1972 go ya kwa go wa 1991 lefatshe la Zambia e ne e le lefatshe la phutlhego e ngwefela, maikaelelo a se e ne e le go kopanya lefatshe go nna lengwefela ka sekano sa 'Zambia o mongwefela, lefatshe le lengwefela'. Kaunda o ne an fengwa ke Frederick Chiluba wa phuthego ya social-democratic Movement for Multi-Party Democracy ka ngwaga wa 1991,ka yone nako e lefatshe la Zambia le ne la nna le kgolo ya itsholelo ka selekanyo se se kwa godimo.
This is an excerpt from the article Zambia from the Wikipedia free encyclopedia. A list of authors is available at Wikipedia.


text:
Toropo ya Maun
Maun ke toropo ya botlhano mo ditoropong tse di kgolo tse di mo Botswana Jaaka ka ngwaga wa 2001 e ne e na le palo ya batho bale dikete di le masome a mane le boraro le makgolo a supa le masome a supa le borataro. Ke motse wa sebobego se se tswakangtsweng jaaka o na le dikago tsa sesa le tsa setswana. Maun ke lefelo la konokono la bojanala jwa Botswana le baokamedi ba legare la kgaolo ya Ngamiland
Le fa e le motse, Maun o tlhabologile ka bofefo go tsweng toropo seka kgaolo gape o gola go bapisa noka ya Thamalakane. O na le marekisetso, dihotele le dilodge ga mmogo le pheriso ya dikoloi, le fa a setse a tshwere tebego ya kgaolo gape barui ba motse ba tswelela ba tisa dikgomo mo Maun go direkisa. Batho ba Maun thata ba agile go tsamaela mo matshitshing a a ikadileng a noka ya Tlhamalakane kwa o kgonang go bona matswee a fula le ditonki, dipudi ga mmogo le dikgomo.Maun o sekgele se se dikhilomethara tse di masome a mararo le motse wa Toteng.
Le fa e le motse, Maun o tlhabologile ka bofefo go tsweng toropo seka kgaolo gape o gola go bapisa noka ya Thamalakane. O na le marekisetso, dihotele le dilodge ga mmogo le pheriso ya dikoloi, le fa a setse a tshwere tebego ya kgaolo gape barui ba motse ba tswelela ba tisa dikgomo mo Maun go direkisa. Batho ba Maun thata ba agile go tsamaela mo matshitshing a a ikadileng a noka ya Tlhamalakane kwa o kgonang go bona matswee a fula le ditonki, dipudi ga mmogo le dikgomo.Maun o sekgele se se dikhilomethara tse di masome a mararo le motse wa Toteng.
This is an excerpt from the article Toropo ya Maun from the Wikipedia free encyclopedia. A list of authors is available at Wikipedia.


text:
BASHA BA BOTSA JAANA
Nka Dira Jang Gore ke Ikobele Melao ya Batsadi ba Me?
Gongwe o itse basha bangwe ba dingwaga tsa gago ba ba tlang gae masigo, ba ba aparang sengwe le sengwe se ba se batlang le ba ba tsamayang le ditsala tsa bone gongwe le gongwe le ka nako e ba e batlang. Gongwe batsadi ba tshwaregile thata jaana mo ba sa lemogeng se bana ba bone ba se dirang.
Baebele ya re tsela eo ya go godisa bana e ka se atlege. (Diane 29:15) Lebaka la go bo go se na lorato jaana mo lefatsheng, ke ka gonne bontsi jwa batho ba ba bogagapa ba goletse mo malapeng a go neng go itirelwa maratwaepelo.—2 Timotheo 3:1-5.
Go na le go eletsa basha ba ba letlelelwang go dira jaaka ba rata, leka go leba melao e batsadi ba gago ba go beelang yone e le bosupi jwa gore ba a go rata e bile ba a go kgathalela. Fa ba go beela melao e e utlwalang, ba a bo ba etsa Jehofa Modimo yo o neng a raya batho ba gagwe a re:
“Ke tla dira gore o nne le temogo ke bo ke go rute tsela e o tshwanetseng go tsamaya mo go yone. Ke tla naya kgakololo ke go beile leitlho.”—Pesalema 32:8.


text:
GO THUSA LELAPA | LENYALO
Fa o Swabisitswe ke Lenyalo la Gago
KGWETLHO
Pele ga lo nyalana, wena le molekane wa gago lo ne lo lebega lo tshwana ka dilo di le dintsi. Jaanong go swabisiwa ke lenyalo la gago go koafaditse kamano ya lona mme go dira gore o ikutlwe e kete o mo kgolegelong le molekane wa gago go na le gore o itumelele go nna le ene.
O ka kgona go tokafatsa kamano ya lona. Le fa go ntse jalo, sekaseka pele gore ke eng se se ka tswang se go swabisitse.
LEBAKA LA GO BO GO DIREGA
O simolola go lemoga kafa tota botshelo jwa lenyalo bo leng ka teng. Dilo tsa letsatsi le letsatsi tse di jaaka go ya tirong, go godisa bana le go dirisana le ba lelapa la kwa gaabo molekane wa gago di ka fedisa boitumelo jwa lenyalo ka iketlo. Mo godimo ga moo, mathata a a sa lebelelwang—gongwe go nna le mathata a tsa madi kgotsa go tlhokomela mongwe mo lelapeng yo o tshwerweng ke bolwetse jo bo sa foleng—a ka koafatsa lenyalo.
Dilo tse lo sa utlwaneng ka tsone di lebega di ka se rarabologe. Go lebega batho ba itlhokomolosa dilo tse ba sa utlwaneng ka tsone fa ba sa ntse ba ratana. Mme fa monna le mosadi ba sena go nyalana, ba lemoga kafa ba sa tshwaneng ka teng mo dilong tse di jaaka mokgwa wa go buisana, go dirisa madi le go rarabolola mathata. Dilo tse ba neng ba sa utlwane ka tsone tse pele ba neng ba di tsaya e le dilo fela tse di serang jaanong go lebega ba ka se kgone go di itshokela.
Ga lo tlhole lo kgathala ka maikutlo a mongwe go yo mongwe. Fa nako e ntse e ya, go nnela go buisana ka mafoko a a botlhoko le go tshwarana ka tsela e e sa siamang le go tlogela dikgotlhang tse dintsi di sa rarabololwa go ka dira gore monna kgotsa mosadi a se ka a tlhola a ntsha maikutlo a gagwe, kgotsa se se maswe le go feta a simolole go ratana le mongwe o sele.
O ne o solofetse dilo tse di ka se kgonegeng. Batho bangwe ba tsena mo lenyalong ba dumela gore ba bone motho yo e leng ene fela yo o ba tshwanetseng. Le fa kgopolo eo e ka utlwala e le e e rategang, e ka felela ka masetlapelo. Fela fa mathata a simolola, kgopolo e e seng boammaaruri ya gore o bone “molekane yo o tshwanelanang sentle le ene” e a phutlhama mme balekane ka bobedi ba sala ba akanya gore ba dirile phoso ka go nyalana.
SE O KA SE DIRANG
Tlhoma mogopolo mo dinonofong tse di molemo tsa molekane wa gago. Leka seno: Kwala dinonofo di le tharo tse di molemo tse molekane wa gago a nang le tsone. Nna o tshotse lenaane leno, gongwe o le kgomaretse ka fa morago ga setshwantsho se sennye sa lenyalo kgotsa mo founong ya selula. Nna o leba lenaane leno e le go ikgopotsa gore ke ka ntlha yang fa o nyalane le molekane wa gago. Go tlhoma mogopolo mo dinonofong tse di molemo tsa molekane wa gago go thusa gore lo nne ka kagiso mme go tla go thusa go itshokela dilo tse lo sa utlwaneng ka tsone.—Molaomotheo wa Baebele: Baroma 14:19.
Rulaganyang go fetsa nako mmogo. Pele ga lenyalo lo tshwanetse lwa bo lo ne lo rulaganya nako ya go dira dilo mmogo. Go intsha e ne e le selo se sesha e bile go le monate mme lo ne lo rulaganya gore lo fetse nako mmogo. Ke eng fa lo sa dire jalo le gone jaanong? Rulaganyang dinako tse lo ka di fetsang mmogo, jaaka e kete lo intshitse lo le babedi. Go dira jalo go ka lo thusa gore lo atamalane mme lo kgone go lebana botoka le mathata a a sa lebelelwang a botshelo.—Molaomotheo wa Baebele: Diane 5:18.
Tlotlang ka maikutlo a lona. Fa o utlwisitswe botlhoko ke mafoko kana ditiro tsa molekane wa gago, a o ka kgona go tlodisa kgang eo matlho? Fa go sa nna jalo, o se ka wa dira dilo tsa bongwana ka go ngala. Ntle le go senya nako, buisana le molekane wa gago ka kgang eno o ritibetse, ka lone letsatsi leo fa go kgonega.—Molaomotheo wa Baebele: Baefeso 4:26.
Fa o utlwisitswe botlhoko ke mafoko kana ditiro tsa molekane wa gago, a o ka kgona go tlodisa kgang eo matlho?
Lemoga pharologano fa gare ga maikutlo a gago le maitlhomo a molekane wa gago. Go ka tswa go se ope wa lona yo o ikaeletseng go utlwisa yo mongwe botlhoko. Tlhomamisetsa molekane wa gago seno ka go kopa maitshwarelo go tswa pelong go bo o mo utlwisitse botlhoko. Go tswa foo, tlotlang ka dilo tse di rileng tse lo ka di dirang gore lo se ka lwa utlwisana botlhoko lo sa lemoge. Latelang kgakololo eno ya Baebele: “Nnang pelonomi mongwe go yo mongwe, lo le pelotlhomogi ka bonolo, lo itshwarelana lo gololesegile.”—Baefeso 4:32.
O se ka wa lebelela dilo tse di ka se diregeng. Baebele ya re ba ba tsenang mo lenyalong “ba tla nna le pitlagano.” (1 Bakorintha 7:28) Fa o nna le pitlagano e e ntseng jalo, o se ka wa itlhaganelela go swetsa ka gore lo dirile phoso ka go nyalana. Go na le moo, dirisana le molekane wa gago mme lo rarabolole dikgotlhang le go ‘tswelela lo itshokelana e bile lo itshwarelana lo gololesegile.’—Bakolosa 3:13.


text:
Ditiragalo Tsa Lefatshe
Spain
Setlhopha sengwe sa baitsesaense se dumela gore dilo tse di dirilweng ke batho di ka tswa di bakile thoromo ya lefatshe ya 2011 kwa Lorca, kwa borwa jwa Spain, e e bolaileng batho ba le robongwe mme ya gobatsa ba le bantsintsi. Batho ba ba ithutang ka maje ba fitlhetse gore go na le go tsamaisana fa gare ga thoromo eo e e kotsi le mafelo a go neng go tserwe metsi a mantsi mo go one ka fa tlase ga lefatshe gore go nosediwe ka one.
China
Bajanala ba ba tswang kwa China ba dirisitse dibilione di le 918 tsa diranta mo mesepeleng ya go etela dinaga tse dingwe ka 2012. Go ya ka World Tourism Organization ya Lekgotla la Ditšhaba Tse di Kopaneng, palo eno e dira gore e nne lekgetlo la ntlha China e di goga kwa pele mo ditšhabeng tse di dirisang madi mo mesepeleng ya go jela dinaga di sele nala—e fetile Jeremane le United States. Bajanala ba ba etelang dinaga di sele go tswa mo go nngwe le nngwe ya dinaga tseno tse pedi ba dirisitse mo e ka nnang dibilione di le 756 tsa diranta.
Japane
Patlisiso e e begilweng mo BMJ, lokwalopaka lwa tsa kalafi lwa kwa Boritane, e ne ya baya batho ba ka nna 68 000 ba kwa Japane leitlho ka palogare ya dingwaga di le 23. Babatlisisi ba lemogile gore basadi ba ba tshotsweng fa gare ga dingwaga tsa 1920 le 1945 ba ba simolotseng go goga motsoko pele ba tshwara dingwaga tse 20 ba tshetse dingwaga tse di kwa tlase ka palogare ya dingwaga di le lesome fa ba bapisiwa le basadi ba ba iseng ba ko ba tsamaye ba goge motsoko; banna bone ba tshetse dingwaga di le robedi kwa tlase ga tsone.
Mauritania
Go romelwa ga dikgetsana tsa polasetiki mo nageng eno, go dirwa ga tsone le go dirisiwa ga tsone go ileditswe e le go sireletsa botshelo jwa diphologolo tsa mo lewatleng le tsa mo lefatsheng tse di ka swang fa di sena go di ja. Puso e buelela gore mo boemong jwa tsone go dirisiwe dikgetsana tse di dirilweng ka dilo tsa tlholego tse di sa senyeng tikologo fa di latlhiwa.
Lefatshe
Dikhampani tsa diinshorense di ntsha mo e ka nnang dibilione di le 450 tsa diranta ngwaga le ngwaga go duelela ditshenyegelo tse di bakilweng ke masetlapelo a maemo a bosa. Ditshenyegelo tseo, tse di nnang di fetolwa go ya ka selekanyo sa go tlhatloga ga ditlhwatlhwa, di oketsegile go feta go menagane gabedi dingwaga dingwe le dingwe di le lesome fa e sa le ka bo1980.


text:
A Tota Baswi ba ka Tshela Gape?
A o ka re . . .
ee?
nnyaa?
gongwe?
SE BAEBELE E SE RUTANG
“Go tlile go nna le tsogo.”—Ditiro 24:15, Thanolo ya Lefatshe le Lesha.
KAFA SEO SE KA RE SOLEGELANG MOLEMO KA GONE
Re a gomotsega fa mongwe yo re mo ratang a swa.—2 Bakorintha 1:3, 4.
Re gololesega mo go boifeng loso.—Bahebera 2:15.
Re nna le tsholofelo ya mmatota ya gore re tla boa re kopana le baratiwa ba rona ba ba suleng.—Johane 5:28, 29.
A TOTA RE KA DUMELA SE BAEBELE E SE RUTANG?
Ee, ka ntlha ya mabaka a ka nna mararo:
Modimo ke Modiri wa botshelo. Baebele ya re Jehofa Modimo ke “motswedi wa botshelo.” (Pesalema 36:9; Ditiro 17:24, 25) Ga go pelaelo gore Ene yo o neileng dibopiwa tsotlhe botshelo o kgona go dira gore motho yo o suleng a boe a tshele.
Modimo o ne a tsosa batho mo nakong e e fetileng. Baebele e umaka batho ba le robedi—basha, bagolo, banna le basadi—ba ba neng ba tsosediwa mo lefatsheng. Bangwe ba bone ba ne ba se na lobaka lo loleele ba sule mme a le mongwe wa bone o ne a na le malatsi a le manè a le mo lebitleng!—Johane 11:39-44.
Modimo o tlhoafaletse go tsosa batho gape. Jehofa o tlhoile loso; o lo tsaya e le mmaba. (1 Bakorintha 15:26) O “tlhologelelwa” go fenya mmaba yoo, a dirisa tsogo go fedisa loso. O eletsa go tsosa ba ba leng mo mogopolong wa gagwe gore ba boe ba tshele gape mo lefatsheng.—Jobe 14:14, 15.
POTSO E O KA AKANYANG KA YONE
Ke ka ntlha yang fa re tsofala re bo re swa?
Baebele e araba potso eo mo go GENESISE 3:17-19 le mo go BAROMA 5:12.


text:
Setso sa Setswana
Setso se bua ka mekgwa, boitshwaro mo dithulaganyong le mo ditirong tsa morafe. Di kaya botlhale jwa morafe mo go rarabololeng mathata le go dira ditshono gore go nne le tswelelopele mo botshelong.
Gape setso se bua ka tsela eo re tshwanetse go itswara ka yona, tlotlo, Maitseo a a amogeletsegang bogolo thata go iketse gore o tswa ole kae?
Contents
- 1 Setso le Ngwao tsa Setswana
- 2 Seaparo
- 3 Ditiro Tsa Diatla/Botaki
- 4 Tse di Nyeletseng
- 5 Tse di sa leng teng
- 6 Tlatlana
- 7 Leselo
- 8 Motlhotlho
- 9 Moseme
- 10 Ela Tlhoko
- 11 Matlalo
- 12 Megopo
- 13 Merufa
- 14 Dinkgo
- 15 Diletso
- 16 Mefuta ya mmino wa Setswana
- 17 Ditlhopa tsa Setswana tse di gatisitseng
- 18 Dikgoge tsa kwa ntle
- 19 Dipadi tse dingwe
Setso le Ngwao tsa Setswana[baakanya | edit source]
Mo Batswaneng Setso le Ngwao di botlhokwa thata. Melao ya Setswana ga e kwalwe fa fatshe go buisiwa ke mongwe le mongwe, ebile ga e tsamaisane le bogolo jwa dingwaga tsa motho. Se se raya gore fa o sa nyala kgotsa o sa nyalwa ga o kitla o itse molao wa lenyalo, le fa le ka tshwaraganngwa fela ke magiseterata la se ka la laiwa ke bagolo, ga lo tsene fa go laiwa banyalani ba bangwe ka gore lona lo jele molao wa sekgowa fela. Fa o le mogolo o tswalelwa kwa ntle fa ngwana wa gago a nyala kgotsa a nyalwa wena o sa laiwa mo nyalong. O ka nna malome, rangwane kgotsa rakgadi fela mo molaong o ikgogela kwa morago fa setlogolo se laiwa. Mengwe ya melao ke fa banyalani ba tsena mo ntlong, go na le molao o ba o fiwang, fa o sa tsenngwa mo ntlong ka molao ga o tsene fa go na le tiro ya mofuta o, gore go tsena bana ba gago ga go tshwenye. Molao mongwe ke wa go rupa, fa o sa tswe bogwera kgotsa bojale ga o a tshwanela goitse gore go dirwang, o le monnamogolo gongwe mosadimogolo.
Gompieno go na le ketsaetsego ya gore melao e mentsi ga e salwe morago ka tshwanelo, mme go botlhokwa gore re se ka ra letlelela bophelo jwa segompieno jo bo tletseng ka mafaratlhatlha a tekenoloji go re fenya. Ka gompieno bontsi ba rona re phela mo metseng setoropo re tshwanetse re tsamaye ka thuto e bagolo ba rona ba re e tlogeletseng go e dirisa kwa rephelang teng, re diragatse ditiro tsa rona tsa setso tse di kgonagalang fa re nnang teng, re se ka ra tsaya gore ka e se mo magaeng re ka seka ra diragatsa setso sa rona. Ga ntsi ga re dirise meila ya rona jaaka re tshwanetse ka re phela mo ditoropong, fa gotwe o seka wa ja o e me ka maoto gongwe o seka wa jela mopitseng, gore o kwa Seborogo, Jeremane kgotsa Fora fa o le Motswana se dire jalo.
Seaparo[baakanya | edit source]
Tshega, Makgabe, Serampheetšhane, sedirwa ka letlalo la phatla ya kgomo. Motlokolo: O dirwa ka letlalo la nku, o aparwa ke makgarebe Leteisi le aparwa ke batho ba ba nyetsweng, le basadi ga ba bereka ko meketeng(dipitseng)[1].
Ditiro Tsa Diatla/Botaki[baakanya | edit source]
Go na le dilo tse dintsi tse di ntseng di itirelwa ka diatla go tswa bogologolong. Dingwe tsa dilo tse di setse di lebetswe mo malatsing a segompieno, fa tse dingwe di ntse di tsweletse di dirwa. Dilo tse di ne di direlwa go dirisiwa, mme jaanong gompieno bontsi jwa tsone di dirisediwa go kgabisa.
Tse di Nyeletseng[baakanya | edit source]
Mo tlholegong ya Setswana, Batswana ba ne ba itse go gakolosa tshipi, ba itirele dilepe, digai, dithipa, megoma e e otolang, le tse dingwe tse ba neng ba di tlhoka go itshetsa le go iphemela ka tsona. Mo malatsing ano kitso e ya go gakolosa tshipi e tsamaile, le gone go itirela dilwana tse tsa tshipi go nyeletse. Batswana ba kile ba be ba kgona go ipetlela selepe sa ntwa - magagana; mme gompieno kitso eo e ile le beng ba yona
Tse di sa leng teng[baakanya | edit source]
Bontsi jwa dilwana tse di itiretsweng ka diatla di sa ntse di le teng le gompieno. Dingwe tsa dilwana tse, jaaka tlatlana, di diretse Botswana mo mafatsheng a mantsi. Dingwe tsa dilwana tseo ke tse:
Tlatlana[baakanya | edit source]
Tlatlana ya Botswana, e e dirwang bogolo thata kwa Maun, e galalediwa thata mo ditshupong tsa mafatshefatshe tsa ditiro tsa diatla. E bonwa e le nngwe ya ditiro tse di dirilweng ka botswerere le kitso e e tswang mo mading a motho.Tlatlana ya Setswana e logwa ka lotlhaka lwa noka.Tlatlana ya Botswana e setse e rekisiwa mo mafatsheng a mantsi mme ka go rialo e tsisetsa lefatshe leno madi a a tswang mo mafatsheng a sele Tlatlana e e kgabisiwa ka mefutafuta, e be e logwe ka dilekanyo, tse di farologanyeng. Go na le tse ditona le tse dinnye, tse di kgonang go pegwa mo loboteng, go kgabisiwe ka tsona[2].
Leselo[baakanya | edit source]
Kwa ntle ga tlatlana, Batswana ba tswa kgakala ba itse go loga loselo. Lone lo logwa ka thupa ya moretlwa, e fatotswe’, e bile kwataboloditswe makwati. Le lone jaaka tlatlana, lo logwa dilekanyo tse di farologanyeng, lo bile lo setse lo dirisediwa go kgabisa. jalo le lone lo rekwa kwa mafatsheng a sele [3].
Motlhotlho[baakanya | edit source]
Kwa tshimologong motlhôtlhô o ne o logelwa go tlhotlha bojalwa. One o logwa ka makhaši o o tlhogang fa thoko ga noka. le gale gompieno o setse o logelwa go rekisediwa ba ba ka kgabisang ka one mo matlung.
Moseme[baakanya | edit source]
Moseme gongwe legôgô o logwa ka mokhaši jaaka motlhô tlhô. One o ne o dirisiwa go alwa fa fatshe ke bomme fa ba itapolositse, ba tsere dikgang, kgotsa ba le mo mererong. Le one mo malatsing ano o setse o dirisediwa go kgabisa, bogolo jang mo ditoropong.
Ela Tlhoko[baakanya | edit source]
Kwa ntle ga dilwana tse di fa godimo tse, Batswana ba kgona go loga dika-dinkgo ka lotlhaka, jaaka tlatlana, di be di direlwe le dikhurumelo. Tsone maikaelelo a go di dira ke go kgatlha ba ba eletsang go kgabisa ka tsone, le go supa kitso ya mologi mo tirisong ya lotlhaka.Dilo tse tsotlhe di supa kitso e e nonofileng ya tlholego ya batho mme e bile di fa lefatshe la Botswana leina la gore le lone le na le seabe mo tsweledisong ya ngwao, ya losika loomotho.
Matlalo[baakanya | edit source]
Ke selo se se itsegeng thata gore go suga matlalo go tswa le Motswana kgakala. Pele ga Basweu ba tla ka matsela, Batswana ba ne ba apara diaparo tsa matlalo. Banna ba ne ba apara diphae, fa basadi bona ba apara diphaeyana. Gape go ne go dirwa methikga ka matlalo, mme go binwe ka yona.Go ne go sugwa matlalo go dirwa diphate, thari e e belegang ngwana, lekuka la madila, kuane ya banna, go be go sugwe dikgole go golega dikgomo le go di katlowa fa di gangwa. Diphate tse di aparwang sekobo, le tse di phuthang dithoto di ne di sugwa boleta le bontle,go na le tse di alwang fa fatshe.
Ka ntlha ya go bona ditšhaba tsa seeng di kgatlhegela diphate tsa Setswana, gompieno diphate di sugwa, di rokwe, di be di kgabisiwe ka bokgabane jo bo tsikitlang leitlho la molebi. Ke ka moo le Batswana jaanong ba setseng ba kgabisa ka diphate mo matlung a a bone Ga ba tlhole ba di rekela go di ala. Le gale kwa metseng ya magae go sa ntse go na le ba ba di alang, le fa theko ya tsona e iteile batho tsebe.Diphate tse dingwe di ntlafadiwa ka go tshwaraganya matlalo a diphologolo tse di farologanyeng, go dira phate e le nngwe, Fale le go sa ntse go bonwa diaparo tsa matlalo, jaaka borokgwe, baki, phaeyana, jalo jalo. Go gongwe dibaki di segwa ka matlalo a bophokojwe, mme a se ke a ntshiwe bobowa gore a nne mantle.
Megopo[baakanya | edit source]
Le fa megopo e sa tlhole e dirisediwa go jela, fela go sa na le dithakga tse di e betlang. Mogopo o betlwa ka logong lwa monato, mophane, morula, le tse dingwe. Mo malatsing ano megopo e betlelwa go rekisiwa le go kgabisa mo matlung. Le yona e setse e betlwa ka mekgwa e mentsi go e ntlafatsa le go e tlhabolola. Mengwe e betlelwe dikhurumelo.Jaaka ditlatlana, le megopo e betlwa ka dilekanyo tse di farologanyeng gore batho ba e rekele mabaka a a farologanyeng.Godimo ga megopo go betlwa le dintshwana, dikika, metshe le dipora - dinno tsa Setswana tse di betlilweng ka logong fela. Go betlwa le ditilo tsa dikgojana, mme di kgabisiwe ka mekgwa e mentsi
Babetli ba setse ba. betla dikikanyana, metshenyana, le dikopi tse tse ba di direlang gone go kgabisa fela. Mo e a be e le go supa kitso ya Motswana ya go dira ka logong le petlwana.Kwa ntle ga megopo le tse di setseng di umakilwe, go na le dilo tse dingwe tse dintsi tse di betlwang ka logong, jaaka lore, setshwantsho sa motho, kgomo, tau, tlou, le diphologolo tse dingwe, le ka dinonyane le digagabi tota.Mo ntlheng e go ka twe kgwebo e thusitse thata, gonne fa di ne di sa betlelwe go rekisiwa, bontsi jwa tsone di ka be di setse di nyeletse, jalo dikokomana tsa rona di ka be di latlhegetswe ke kitso ya ngwao ya segabona.
Merufa[baakanya | edit source]
Morufa ke kgamelo e e betlilweng ka logong. Batswana ba le bantsi gompieno ga ba tlhole ba itse kgamelo e. Ka ntlha ya kgwebo, re sa ntse re wela kgamelo e e rekisiwa; ka jaana e sa tlhole e dirisiwa mo go gameng.Ke selo se se kgatlhang go lemoga gore e rile pele ga ditšhaba tsa Bophirima di tla mono ga rona, batho ba ne ba ipheditse ka dilo tse ba di tlhokang mo matshelong a bona a gale.
Dinkgo[baakanya | edit source]
Nkgo ya Setswana le yona ke nngwe ya ditiro tsa diatla tlholegileng le ngwao ya Setswana. Yona e botšwa ka mmopa, e besiwe gore e tie. Ka jaana le yona e kgatlhisa thata, babopi ba yona ba e bopa ka go e ntlafatsa le go e kgabisa ka ditsela tse di farolo- ganyeng. Ga e tlhole e dirisiwa thata go beela metsi kgotsa bojalwa, mme jalo ba ba e rekang gantsi ba e rekela go kgabisa ka yona
Diletso[baakanya | edit source]
Maitiso a Setswana go gongwe a ne a loisiwa ka go dirisa diletso tse di itiretsweng. Dingwe tsa diletso tse ke moropa, serankure/segaba/sebintsolo, phala e e dirilweng ka lonakana lwa phala, kgotsa lwa phudufudu, le tse dingwe jalo.Ka jaana gompieno dilo di tlhabolotswe ka bontsi, dingwe tsa diletso tse ga di tlhole di dirisiwa mo dipineng. Bontsi jwa tsona gompieno di bonwa di kgabisitse mo matlung, kgotsa di tlhaga fa go na le meletlo e megolo ya semmuso [4].
Mefuta ya mmino wa Setswana[baakanya | edit source]
TSUTSUBE, PHATISE, HOSANA, HURU, SETAPA SA DIPHATE LE MMAMARUTLE.
Mmino wa Setswana fela jaaka mmino wa ditso tse dingwe, Ke sekgantshwane, ebile ke sekao sa Setshaba sa Setswana. O farologane ka mokgwa o o diragadiwang ka teng. bogolojang fa re lebile dikao tsa ditso tse dingwe mo Aforika. Didiriswa tsa teng ga se tsa manobonobo mme di natifisa pina thata, jaaka mokgwa wa go opa diatla, Matlhao le diphala. Molodi wa pina ya Setswana o supa gore Batswana ke bo mang le gore Botshelo jwa bona bo ntse jang. Mo mminong go bonala Boitumelo, Kutlobotlhoko, Metshameko, kalafi, Kaloso le ditiro tse di amanang le setso tse di dirwang ngwaga le ngwaga jaaka go rapelela Pula le ka nako ya thobo.
Ditlhopa tsa Setswana tse di gatisitseng[baakanya | edit source]
1. Maletangwao Cultural Troupe Montshiwa (Mafikeng) 2. Mosekaphofu Cultural Mull Lorwaneng (Mafikeng) 3. MmaAusi Montshiwa ( Mafikeng) 4. Mebala Lotlhakane (Mafikeng) 5. Tswelelang Traditional Group Logageng (Mafikeng) 6. Serankure Marimba Lotlamoreng (Mafikeng) 7. Serake Traditional Group Serake (Lehurutshe) 8. Bana Ba Kgwale Borakalalo (Lehurutshe) 9. Mma Mpelegele Ngwana Bapong (Rustenburg) 10. Maipela Ka Ngwao Jobetina ( Klerkdrop ) 11. Vision Youth Jobetina ( Klerkdrop) 12. Kopano Ke Matla Jobetina ( Klerkdrop) 13. Thaga Tsa Ga Mme Halenyane Sekhing ( Taung) 14. Mahube Lokaleng ( Taung) 15. Seramphetshane Unit 2 (Mogwase) 16. Ngwao ya Tshona Batlharos ( Kuruman) 17. Ba Ga Phadima MaMmebe ( Kuruman) 18. Dialogane Tsa Tlhaping Magwagwe ( Kuruman) 19. Dinkwe tsa Phuduhudu Dithakong ( Kuruman) 20. Serantlhatlha Ganyesa (Ganyesa) 21. Ngwao Boswa Kudunkgwane ( Ganyesa) 22. Olebogeng Babuseng Seoding ( Taung ) 23.reaipela cultural group(leeudoringstad)


text:
Basha ba Botsa Jaana
Go Nna Monna wa Mmatota go Kaya Eng?
“Rre o tlhokafetse ke na le dingwaga tse tharo. Ka dinako tse dingwe ke tswela pelo basimane ba ba godileng ba na le borraabone. Ba lebega ba itshepile thata go mpheta.”—Alex. *
“Ga ke na kamano e e gaufi le rre. Ke ile ka tshwanelwa ke go ithuta ka bonna gore go kaya eng go nna monna wa mmatota.”—Jonathan.
A O KILE wa ikutlwa jaaka makawana a a nopotsweng fa godimo? A ka ntlha ya lebaka lengwe kgotsa mabaka mangwe o boifa gore o ka se tsamaye o ithuta gore go kaya eng go nna monna wa mmatota? Fa go ntse jalo, o se ka wa itlhoboga!
Ela tlhoko kafa o ka fenyang ka teng dikgwetlho di le pedi tse di tlwaelegileng.
KGWETLHO 1: Dikgopolo tse di tlwaelegileng tse di seng boammaaruri ka go nna monna
Se batho bangwe ba se bolelang:
- Banna ba mmatota ga ba bokoa; ga ba ke ba lela.
- Banna ba mmatota ga ba letlelele ope gore a ba bolelele gore ba dire eng.
- Banna ba botoka mo basading.
Tsela e nngwe ya go leba kgang eno: Re ka bona gore motho ke monna wa mmatota fa re mmapisa le mosimane—e seng le mosadi. O nna monna wa mmatota fa o tlogela mekgwa ya bongwana. Moaposetoloi Paulo wa Mokeresete o ne a kwala jaana: “E rile ke le losea, ke ne ke tle ke bue jaaka losea, ke akanye jaaka losea, ke tlhalose dilo jaaka losea; mme e re ka jaanong ke le monna, ke nyeleditse mekgwa ya losea.” (1 Bakorintha 13:11) Ka mafoko a mangwe fa o tlogela go akanya, go bua le go dira dilo ka tsela ya bongwana mme o bo o akanya, o bua le go dira dilo ka tsela e e bontshang gore o godile, o itshupa o le monna wa mmatota. *
Leka seno: Kwala dikarabo tsa gago tsa dipotso tse di latelang mo pampiring:
- Ke setse ke kgonne go dira dilo dife gore ke tlogele “mekgwa ya losea”?
- Nka tokafatsa mo dilong dife?
Go akantshiwa gore o bale: Luke 7:36-50. Bona kafa Jesu a ileng a itshupa ka gone gore ke monna wa mmatota ka go (1) emela se se siameng le go (2) tlotla batho ba bangwe—go akaretsa le basadi.
“Ke kgatlhiwa ke tsala ya me Ken. Ke monna yo o nonofileng—mo mmeleng, mo maikutlong le mo semoyeng—mme gape ke monna yo o pelontle. Sekao sa gagwe se nthutile gore monna wa mmatota ga a tshwaye ba bangwe diphoso fela gore a lebege a le botoka.”—Jonathan.
KGWETLHO 2: Fa o tlhoka sekao se se molemo sa rre
Se batho ba bangwe ba se bolelang:
- Fa o se na rre mo lapeng, o ka se ithute gore tota go nna monna wa mmatota go kaya eng.
- Fa rrago a sa go tlhomele sekao se se molemo, eleruri o tla dira diphoso tse a di dirileng.
Tsela e nngwe ya go leba kgang eno: Tota le fa o sa godisiwa sentle, seo ga se reye gore o tla palelwa! O ka kgona go tokafatsa maemo a gago le fa a sa itumedise. (2 Bakorintha 10:4) O ka tlhopha go latela kgakololo e Kgosi Dafide a neng a e naya morwawe e bong Solomone: “O nonofe o itshupe o le monna.”—1 Dikgosi 2:2.
Gone ke boammaaruri gore go thata go godisiwa ke rre yo o sa go kgathaleleng—kgotsa go gola o se na rre gotlhelele. Alex yo o nopotsweng kwa tshimologong a re: “Go sa itse rrago go busetsa morago tota mo botshelong. Ke na le dingwaga di le 25 mme ke utlwa e kete ke gone ke ithutang dilo tse ke ka bong ke di ithutile fa ke ne ke simolola dingwaga tsa bolesome.” Fa e le gore o ikutlwa jaaka Alex, o ka dirang ka gone?
Leka seno: Ipatlele mongwe yo o ka go kaelang—mongwe yo o tlhomang sekao se se molemo sa go nna monna wa mmatota. * Mmotse gore ke dinonofo dife tse a akanyang gore di botlhokwa thata gore motho e nne monna wa mmatota. Go tswa foo, mmotse gore wena o ka dira jang gore o nne le dinonofo tseno.—Diane 1:5.
Go akantshiwa gore o bale: Diane kgaolo 1-9. Ela tlhoko kgakololo e e newang ke rre e e ka thusang mosimane gore a gole a nne monna yo o botlhale wa semoya.
“Ke motlotlo go nna mofuta wa monna yo ke nnang ene. Le fa ke eletsa e kete rre a ka bo a le gone go bona kgatelopele ya me, ke na le tsholofelo ka isagwe. Ke tlhatswegile pelo gore go bo ke godile ke se na rre ga go reye gore ke tla palelwa mo botshelong.”—Jonathan.
^ ser. 3 Maina mangwe mo setlhogong seno a fetotswe.
^ ser. 12 Bona lebokose le le reng “Mosimane o Bapisiwa le Monna.”
^ ser. 24 Bagolwane mo phuthegong ya Bokeresete e ka nna batho ba ba molemo go go kaela.
KE ENG O SA BOTSE BATSADI BA GAGO?
Lo akanya gore go kayang go nna monna wa mmatota? A ke bontsha gore ke godile?


text:
A Diabolo ke Ene a Bakang Pogo Yotlhe?
Karabo ya Baebele
Baebele e bolela gore Satane Diabolo o teng, e bile fela jaaka moeteledipele yo o maatla wa dikebekwa, o tlhomamisa gore thato ya gagwe e a dirwa a dirisa “
ditshupo tsa maaka” le “
tsietso.” E bile Baebele ya re “
o nna a iphetola moengele wa lesedi.” (2 Bathesalonika 2:9, 10; 2 Bakorintha 11:14) Mathata a a bakwang ke Diabolo a supa gore o teng.
Le fa go ntse jalo, Diabolo ga se ene a bakang pogo yotlhe. Ka ntlha yang? Modimo o bopile batho ba na le bokgoni jwa go tlhopha gore a ba dira se se molemo kgotsa se se bosula. (Joshua 24:15) Fa re dira ditshwetso tse di sa siamang, re bona ditlamorago tse di bosula.—Bagalatia 6:7, 8.


text:
A Puo ya Gago—Ke “‘ee Mme Le fa Go Ntse Jalo e le Nnyaa’”?
Akanya ka boemo jono: Mogolwane yo e leng leloko la Komiti ya Puisano le Dikokelo o rulagantse go bereka tshimo le mokaulengwe yo mmotlana mo mosong wa Sontaga. Mo mosong oo, mogolwane o amogela mogala o o potlakileng o o tswang kwa mokaulengweng mongwe yo mosadi wa gagwe a sa tswang go amega mo kotsing ya koloi mme a isitswe kwa bookelong ka bonako. O kopa gore mogolwane yoo a mo thuse go bona ngaka e e tla dirisanang le ene mo kgannyeng ya madi. Ka jalo, mogolwane yoo o bolelela mokaulengwe yo mmotlana gore a ka se kgone go diragatsa thulaganyo ya bone ka gonne o tshwanetse go thusa lelapa le le lebaneng le boemo jo bo potlakileng.
Akanya ka boemo jo bongwe jono: Mmè wa bana ba babedi yo o se nang molekane o amogela taletso go tswa kwa banyalaning bangwe mo phuthegong ya bone gore a tle go fetsa maitseboa le bone. Fa a bolelela bana ba gagwe ka taletso eno, ba a itumela thata. Ba lebile pele kwa maitseboeng ao. Le fa go ntse jalo, letsatsi pele ga loeto lwa bone, banyalani bao ba ba bolelela gore go tlhagile sengwe mme ba tla tshwanelwa ke go phimola taletso ya bone. Moragonyana mmè yoo o utlwela lebaka la go bo banyalani bao ba phimotse taletso eo. Fa ba banyalani bao ba sena go mo laletsa, ba ne ba lalediwa ke ditsala tsa bone gore ba tle go ba etela mo go one maitseboa ao mme ba ne ba dumela.
E re ka re le Bakeresete, ga go pelaelo gore re tshwanetse go diragatsa se re se solofeditseng. Ga re a tshwanela go nna jaaka e kete ra re “‘ee’ mme le fa go ntse jalo re re ‘nnyaa.’” (2 Bakor. 1:18) Le fa go ntse jalo, fela jaaka dikai tseno tse pedi di bontsha, maemo ga a tshwane. Go ka nna le dinako tse ka tsone go ka lebegang re ka palelwang ke go tswelela ka dithulaganyo dingwe tse re di dirileng. Moaposetoloi Paulo o kile a nna mo boemong jo bo ntseng jalo.
PAULO O LATOFADIWA KA GORE GA A IKANYEGE
Ka 55 C.E., fa Paulo a ne a le kwa Efeso ka nako ya loeto lwa gagwe lwa boraro lwa borongwa, o ne a ikaeletse go kgabaganya Lewatle la Aegean go ya kwa Korintha mme go tswa foo a ye kwa Makedonia. Fa a le mo tseleng a boela kwa Jerusalema, o ne a rulagantse go etela phuthego ya Korintha lekgetlho la bobedi a ile go tseela bakaulengwe ba kwa Jerusalema mpho ya bopelonomi. (1 Bakor. 16:3) Re kgona go bona seo sentle mo go 2 Bakorintha 1:15, 16, e e reng: “Ka tshepo eno, ke ne ke ikaeletse pele go tla kwa go lona, gore lo tle lo nne le lobaka lwa bobedi lwa go ipela, fa ke sena go ema mo go lona ke fetele kwa Makedonia, ke ba ke boa kwa Makedonia ke tla kwa go lona lo ba lo mpuledisa sekgalanyana go ya Judea.”
Go bonala mo lekwalong la gagwe le le fetileng Paulo a ile a bolelela bakaulengwe ba kwa Korintha maikaelelo a gagwe. (1 Bakor. 5:9) Le fa go ntse jalo, nakwana fela morago ga gore Paulo a kwale lekwalo leo, o ne a utlwa ka ba lelapa la ga Keloe gore go na le dikgotlhang mo phuthegong. (1 Bakor. 1:10, 11) Paulo o ne a dira tshwetso ya gore a fetole dithulaganyo tsa gagwe, mme o ne a kwala lekwalo le jaanong re le itseng e le 1 Bakorintha. Mo go lone Paulo o ne a ba naya kgakololo le kgalemelo ka lorato. Gape o ne a umaka gore o fetotse dithulaganyo tsa gagwe tsa loeto, a ba itsise gore o tla ya pele kwa Makedonia mme go tswa foo a ye kwa Korintha.—1 Bakor. 16:5, 6. *
Go bonala fa bakaulengwe ba kwa Korintha ba ne ba amogela lekwalo la ga Paulo, bangwe ba ‘baaposetoloi ba ba molemo go feta selekanyo’ ba ba mo phuthegong eo, ba ne ba mo latofatsa ka gore ga a ikanyege le gore ga a diragatse ditsholofetso tsa gagwe. Paulo o ne a botsa jaana a iphemela: “Fa ke ne ke na le boikaelelo jo bo ntseng jalo, ke ne ka se ka ka nnela go tsaya dilo motlhofo ka gope, a ga go jalo? Kgotsa dilo le fa e le dife tse ke di ikaelelang, a ke di ikaelela kafa nameng, gore mo go nna go nne ‘Ee, ee’ le ‘Nnyaa, nnyaa’?”—2 Bakor. 1:17; 11:5.
Re ka nna ra ipotsa jaana, Mo maemong ano, a ruri moaposetoloi Paulo o ne a “tsaya dilo motlhofo”? Nnyaa le e seng! Polelwana “go tsaya dilo motlhofo” e ka kaya go sa ikanyege kgotsa gore motho ga a diragatse ditsholofetso tsa gagwe. Potso ya ga Paulo e e sa tlhokeng karabo e e reng, “a ke di ikaelela kafa nameng?” e tshwanetse ya bo e ile ya tlhomamisetsa Bakeresete ba kwa Korintha gore tshwetso ya gagwe e a e dirileng ya go fetola dithulaganyo e ne e se gore ga a ikanyege.
Paulo o ne a ganetsa tatofatso eo, a kwala jaana: “Mme Modimo a ka ikanngwa gore puo ya rona e e neng e lebisitswe mo go lona ga se ‘ee’ mme le fa go ntse jalo e le ‘nnyaa.’” (2 Bakor. 1:18) Ga go pelaelo gore fa Paulo a fetola dithulaganyo tsa gagwe o ne a akanyetsa bakaulengwe le bokgaitsadi ba gagwe ba kwa Korintha. Mo go 2 Bakorintha 1:23, re bala gore o ne a fetola thulaganyo ya gagwe ya go ya kwa Korintha e le ‘go ba dibela.’ O ne a ba neile tshono ya go baakanya dilo pele a ba bona. Fela jaaka Paulo a ne a solofetse, fa a le kwa Makedonia o ne a utlwa ka Tito gore, ruri lekwalo la gagwe le ne le dirile gore ba hutsafale le go ikwatlhaya mme seo se ne sa dira gore a ipele thata.—2 Bakor. 6:11; 7:5-7.
“AMEN” E E BOLELELWANG MODIMO
Tatofatso ya gore Paulo o ne a sa ikanyege e ne e ka kaya gore fa e le gore Paulo o ne a ka se ikanngwe gore o tla diragatsa se a se solofetsang mo botshelong jwa letsatsi le letsatsi, o ne a ka se ikanngwe le mo tirong ya gagwe ya go rera. Le fa go ntse jalo, Paulo o ne a gakolola Bakorintha gore o ne a ba rerela Jesu Keresete. “Morwa Modimo, e bong Keresete Jesu, yo o neng a rerwa mo gare ga lona ka rona, ke gore, ka nna le Silefano le Timotheo, o ne a se ka a nna ee mme le fa go ntse jalo a le ‘nnyaa,’ mme ‘ee’ jaanong ke ‘ee’ mo go ene.” (2 Bakor. 1:19) A motlhomasekao wa ga Paulo e bong Jesu Keresete, o ne a sa ikanyege? Nnyaa! Mo botshelong le mo bodireding jwa gagwe ka metlha, Jesu o ne a bua boammaaruri. (Joh. 14:6; 18:37) Fa e le gore se Jesu a neng a se rera se ne se le boammaaruri e bile se ikanyega mme le gore Paulo le ene o ne a rera molaetsa oo, go raya gore se moaposetoloi a neng a se rera se ne se le boammaaruri.
Boammaaruri ke gore Jehofa ke “Modimo wa boammaaruri.” (Pes. 31:5) Re bona seno mo go se Paulo a neng a se kwala: “Le fa ditsholofetso tsa Modimo di ka bo di le dintsi jang, di ntse ee ka ene,” ke gore ka Keresete. Go bo Jesu a ile a boloka bothokgami fa a ne a le mo lefatsheng, go re tlhomamisetsa gore ditsholofetso tsa ga Jehofa di a ikanyega. Paulo o tswelela ka go re: “Jalo gape ka ene [Jesu] go na le ‘Amen’ o o buiwang go Modimo a buelwa kgalalelo ka rona.” (2 Bakor. 1:20) Jesu ke “Amen” kgotsa o re tlhomamisetsa gore tsholofetso nngwe le nngwe e Jehofa Modimo a e dirang e tla diragadiwa!
Fela jaaka Jehofa le Jesu ba bua boammaaruri ka metlha, go raya gore Paulo le ene ka metlha o ne a bua boammaaruri. (2 Bakor. 1:19) E ne e se gore ga a ikanyege, e se motho yo o dirang ditsholofetso “kafa nameng.” (2 Bakor. 1:17) Go na le moo, o ne a ‘tsamaya ka moya.’ (Bagal. 5:16) Fa a dirisana le ba bangwe, o ne a ba akanyetsa. Ee wa gagwe e ne e le Ee!
A EE WA GAGO O RAYA EE?
Gompieno go tlwaelegile gore batho ba ba sa tsheleng ka melaometheo ya Baebele ba solofetse go dira sengwe ba bo ba sa se dire fa go tlhaga bothata jo bonnye kgotsa fa go tlhaga sengwe se ba se ratang. Mo dikgannyeng tsa kgwebo, ga se ka metlha “ee” e kayang “ee,” tota le fa ditumalano di kwadilwe. Batho ba le bantsi ga ba tlhole ba leba lenyalo, e leng tumalano ya batho ba babedi, e le tumalano ya botshelo jotlhe. Dipalopalo tse di ntseng di oketsega tsa tlhalo di bontsha gore batho ba le bantsi ba leba lenyalo e le kamano fela e e sa reng sepe e e ka nnang ya fedisiwa.—2 Tim. 3:1, 2.
Go tweng ka wena? A Ee wa gago o kaya Ee? Gone ke boammaaruri gore jaaka re bone mo tshimologong ya setlhogo seno, o ka nna wa palelwa go diragatsa thulaganyo e o neng o e dirile le mongwe, e se ka go bo o sa ikanyege mme e le ka ntlha ya maemo a o sa kgoneng go a laola. Le fa go ntse jalo, fa wena Mokeresete o solofetsa mongwe sengwe kgotsa o dira tumalano nngwe, o tshwanetse go leka ka natla gore o e diragatse. (Pes. 15:4; Math. 5:37) Fa o dira jalo, o tla itsege o le motho yo o ka ikanngwang, yo o diragatsang se a se buileng le yo ka metlha a buang boammaaruri. (Baef. 4:15, 25; Jak. 5:12) Fa batho ba lemoga gore o ka ikanngwa mo dikgannyeng tsa letsatsi le letsatsi, ba ka nna ba iketleeletsa go go reetsa fa o ba bolelela boammaaruri ka Bogosi jwa Modimo. Ka jalo, a re tlhomamiseng gore Ee wa rona o kaya Ee!
^ ser. 7 Nakwana morago ga gore Paulo a kwale 1 Bakorintha, o ne a diragatsa tsholofetso ya gagwe, a kgabaganya Teroase a ya kwa Makedonia kwa a neng a kwala 2 Bakorintha gone. (2 Bakor. 2:12; 7:5) Morago ga foo, o ne a etela Korintha fela jaaka a solofeditse.


text:
Thuto 7
Dipokano Tsa Rona di Tshwarwa Jang?
Kwa dipokanong tsa Bakeresete ba bogologolo go ne go opelwa, go rapelwa, go balwa e bile go ithutiwa Dikwalo. Go ne go sa dirwe dingwao dipe. (1 Bakorintha 14:26) O ka solofela se se tshwanang le kwa dipokanong tsa rona.
Se se rutiwang se theilwe mo Baebeleng e bile se re solegela molemo. Ka mafelobeke, diphuthego di a kopana go reetsa puo ya Baebele ya metsotso e le 30 e e tlhalosang kafa Dikwalo di re thusang ka gone mo botshelong le kafa di tlhalosang ka gone se se diregang mo motlheng wa rona. Rotlhe re kgothalediwa go leba mo Dibaebeleng tsa rona fa go ntse go balwa. Morago ga puo eo, go na le Thuto ya “Tora ya Tebelo” e e tsayang ura, e mo go yone maloko a phuthego a nnang le seabe mo setlhogong se se tswang mo makasineng o o ithutiwang wa Tora ya Tebelo. Thuto eno e re thusa go dirisa kaelo ya Baebele mo matshelong a rona. Mo diphuthegong tsotlhe tse di fetang 100 000 lefatshe ka bophara, go ithutiwa one makasine oo.
Re thusiwa go tokafatsa bokgoni jwa rona jwa go ruta. Re na le pokano e nngwe gape ya thulaganyo e e nang le dikarolo di le tharo, e e tshwarwang maitseboa mangwe mo gare ga beke. Go simololwa ka Thuto ya Baebele ya Phuthego e e tsayang metsotso e le 30. Thuto eo ke motlotlo wa dipotso le dikarabo o o re thusang go tlhaloganya melaometheo ya Dikwalo le boporofeti jwa Baebele. Go tswa foo go nna le thuto ya Sekolo sa Bodiredi sa Puso ya Modimo e e tsayang metsotso e le 30. Thuto eo e simolola ka motlotlo wa karolo nngwe e e mo Baebeleng e phuthego e setseng e e badile. Baithuti ba ba ikwadisitseng mo sekolong ba neela dipuisano tse dikhutshwane. Go na le mogakolodi yo o ba reetsang ka kelotlhoko gore a kgone go ba thusa go tokafatsa bokgoni jwa bone jwa go bala le go bua. (1 Timotheo 4:13) Kwa bofelong go nna le Pokano ya Tirelo e e tsayang metsotso e le 30. Mo go yone go nna le dipuo, dipuisano le dipotsolotso tse mo go tsone re ithutang kafa re ka rutang ba bangwe Baebele ka gone.
Fa o nna teng kwa dipokanong tsa rona, ga go pelaelo gore o tla kgatlhiwa ke thuto ya Baebele ya maemo a a kwa godimo e o tla e amogelang.—Isaia 54:13.
Ke eng se o ka solofelang go se utlwa kwa dipokanong tsa Basupi ba ga Jehofa?
Mo dipokanong tsa rona tse di tshwarwang beke le beke, ke efe mo go tsone e o ka ratang go nna teng kwa go yone?


text:
Tiro ya go Gatisa mo Lefatsheng Lotlhe—Batho ba Thusiwa go Ithuta ka Modimo
Batho mo lefatsheng lotlhe ba bala dikgatiso tsa Basupi ba ga Jehofa. Ba le dimilione ba bala dikgatiso tseno mo Internet, jaaka o dira gone jaanong. Le fa go ntse jalo, o ka gakgamadiwa ke go itse ka bogolo jwa tiro ya rona ya go gatisa. Fa e sa le ka 2013, re ntse re gatisa dibuka tse di theilweng mo Baebeleng ka dipuo di ka nna 700 e bile re di anamisa mo dinageng di le 239.
Pele ga 1920, re ne re gatisediwa ke difeme dingwe. Mo go one ngwaga oo, re ne ra simolola go ikgatisetsa dingwe tsa dimakasine le dibukana mo lefelong lengwe le lennye le le hirilweng mo Brooklyn, New York. Re simolotse jalo mo lefelong le lennye, mme gone jaanong re na le mafelo a go gatisa a le 15 kwa Afrika, Amerika Bokone, Amerika Borwa, Asia, Australia le Yuropa.
Buka ya Rona e e Botlhokwatlhokwa
Buka e e botlhokwatlhokwa e re e gatisang ke Baebele. Ka 1942, re ne ra ikgatisetsa Baebele e e feletseng ya ntlhantlha; e ne e le King James Version ya Seesemane. Fa e sa le ka 1961, Basupi ba ga Jehofa ba ntse ba ranola le go gatisa Thanolo ya Lefatshe le Lesha ya Dikwalo Tse di Boitshepo e feletse e bile e le bolumo e le nngwe. Ka 2013, re ne re setse re gatisitse dikhopi di feta dimilione di le 184 tsa Baebele eno ka dipuo di le 121.
Tota dipalopalo tseno ga di tlhalose dintlha tsotlhe. Dibaebele tse re di gatisang di thata e bile ga di senyege ka bonako. Di gatisiwa mo pampiring e e se nang asiti gore ditsebe tsa yone di se ka tsa nna serolwana, mme ditsebe tseno di kopantswe sentle. Seno se dira gore Baebele e nne e lebega sentle le fa e dirisiwa thata letsatsi le letsatsi.
Dikgatiso Tse Dingwe
Gape re gatisa dikgatiso tse di thusang batho go tlhaloganya Baebele. Bona dingwe tsa dipalopalo tsa 2013:
Tora ya Tebelo, lokwalopaka lwa rona lwa konokono, e gatisiwa ka dipuo di feta 210 e bile ke makasine o o anamisiwang thata mo lefatsheng. Kgatiso nngwe le nngwe ya makasine ono wa ditsebe di le 16 e gatisiwa ka dikhopi di ka nna 45 000 000.
Tsogang! e e tsamaisanang le makasine wa Tora ya Tebelo—e bile e le ya bobedi go anamisiwa thata—e gatisiwa ka dipuo di le 99. Go gatisiwa dikhopi di ka nna 44 000 000 tsa kgatiso nngwe le nngwe ya yone.
Totatota Baebele e Ruta Eng? ke buka ya khabara e e seng thata ya ditsebe di le 224, e e diretsweng go thusa mmadi go tlhaloganya dithuto tsa motheo tsa Baebele. Fa e sa le ka 2005, dikhopi di feta dimilione di le 214 di gatisitswe ka dipuo di feta 240.
Reetsa Modimo ke boroutšhara jwa ditsebe tse 32 jo bo diretsweng go thusa batho ba ba sa kgoneng go bala sentle. Bo tlhalosa dithuto tse di motlhofo tsa Baebele bo dirisa ditshwantsho tse dintle le mafoko a makhutshwane a a di tlhalosang. Go setse go gatisitswe dikhopi di le dimilione di feta 42 ka dipuo di feta 400.
Kwantle ga dikgatiso tseno, Basupi ba ga Jehofa ba gatisa dibuka, diboroutšhara le dipampitshana tse di farologaneng tse di thusang baithuti ba Baebele go dira dipatlisiso ka dipotso tse ba nang le tsone ka Baebele, go lebana le mathata a botshelo le go nna le malapa a a itumetseng. Ka 2012, mafelo a bogatisetso a Basupi ba ga Jehofa a gatisitse dimakasine di feta dibilione di le 1,3 le dibuka le Dibaebele di feta dimilione di le 80.
Ka 2012, mafelo a bogatisetso a Basupi ba ga Jehofa a gatisitse dimakasine di feta dibilione di le 1,3 le dibuka le Dibaebele di feta dimilione di le 80
Gantsi batho ba ba etelang mafelo a rona a bogatisetso ba gakgamalela batho ba ba dirang ka natla go gatisa dikgatiso tseno. Banna le basadi bano ba dirisa nako le maatla a bone ka go rata. Bontsi jwa bone fa bo tla mo Bethele, leina le le kayang “Ntlo ya Modimo,” ba a bo ba se na maitemogelo a go dira mo lefelong la bogatisetso. Le fa go ntse jalo, thulaganyo ya go ba thapisa le thuso ya badiri ka bone e ba naya bokgoni jo ba bo tlhokang. Ka sekai, go tlwaelegile go bona makawana a dingwaga tsa bo20 a bereka mo motšhineng o o kgonang go gatisa dimakasine di le 200 000 tsa ditsebe di le 16, ka ura.
Re Tsaya Kae Madi?
Tiro e e dirwang ke Basupi ba ga Jehofa mo lefatsheng lotlhe e tshegediwa ka meneelo e e ntshiwang ka go rata. Kgatiso ya August 1879 ya Zion’s Watch Tower, e jaanong e bidiwang Tora ya Tebelo, e ne ya re: “Jaaka re dumela, ‘Zion’s Watchtower’ e tshegediwa ke JEHOFA, mme fa a sa ntse a dira jalo ga e kitla e kopa batho gore ba e tshegetse.” Re sa ntse re ikutlwa jalo.
Goreng re dirisa nako, madi le maatla a kana kana mo tirong eno? Ka gonne re solofela gore le fa o ka tswa o bala nngwe ya Dibaebele le dibuka di le dimilionemilione tse re di gatisang kgotsa o bala dikgatiso tseno mo Internet, di tla go thusa go atamalana le Modimo.


text:
Motsana wa Machaneng
Machaneng ke motse o o mo kgaolong ya legare mo Botswana. O bapile le noka ya Limpopo gape le molelwane wa lefatshe la Aferika Bowa ,dikhilomethara tse di masome a boferabobedi mo botlhaba jwa Mahalapye. Ka ngwaga wa 2001 palo ya batho e ne ele makgolokgolo a mabedi le masome a matlhano mo palo bathong.
Ditlhabololo tsa motse wa Machaneng le metse ya mabapi[baakanya | edit source]
ona wa papadi le madirelo Mme Dorcas Makgato-Malesu e rile bosheng a isa lephata la gagwe kwa metseng ya Sefhare, Machaneng le Chadibe.O kopile banni ba metse eo go bula dikgwebo tse di tlaa ba thusang go tlhabolola matshelo a bone ga mmogo le go tlhama ditiro mo kgaolong ya Tswapong.A re kgaolo ya Tswapong e sa ntse e saletse kwa morago mo go akoleng mananeo a puso a tshwana le la madi la CEDA le la LEA le le itebagantseng le go rutuntsha bagwebi ba babotlana.A re ga a jesiwe diwelang ke madi a P6m a a adimilweng kwa CEDA mo kgaolong e, a re a mannye fela thata mme kgaolo ya Tswapong e na le batho ba bantsi, ba ba ka bong ba ipulela dikgwebo.A re o kopile babereki ba CEDA le LEA go ikgata motlhala ba tla go itsese banni ba Tswapong ka dithuso tse ba nang le tsone, mme o kopile banni go dirisa sebaka seo go ithutuntsha ka tse di tlhokegang gore ba adimiwe madi.A re lephata la gagwe le lemogile fa go na le bothata jwa go kopa diteseletso tsa go gweba ga mmogo le go di ntshafatsa, a re e ntse e le madiadia a e bileng a ne a tshwenya le bagwebi ba ba kwa ntle, ba ba eletsang go gweba mo lefatsheng leno. A re ka jalo bagwebi ba tsile go neelwa teseletso ya sennela ruri e e tlaa ba thusang go kgaola mosepele ngwaga le ngwaga, a re le fa go ntse jalo ba tsile go nna ba tlhola kgapetsakgapetsa gore a bagwebi ba diragatsa molao mo dikgwebong tsa bone. Mo godimo ga moo, Mme Makgato-Malesu a re puso e mo letsholong la go kabakanya itsholelo, ka gore theko ya diteemane e ile kwa tlase.A re teemane ke yone e lefatshe leno le ikaegileng ka yone, ka jalo kwelotlase ya itsholelo e e bakilweng ke kwelotlase ya theko ya teemane e kokonetse lefatshe leno. A re lefatshe leno le sa ntse le lwantshana le go duela sekoloto sa lone ka jalo go sa ntse go se na madi.
O tlhalositse gape fa lephata la gagwe le ikaelela go laola thekiso ya majalwa a Setswana fela jaaka ba dira ka majwalwa a Sekgoa. A re batho ba setse ba latlhegetswe ke matshelo ka ntlha ya majalwa a.Le fa go ntse jalo, banni ba Machaneng ba kopile gore thekiso ya bojalwa jwa Sekgoa e okeletswe nako fa go na le maitiso a mmino kwa holong ya motse, mme tona o tlhalositse fa a tlaa sekaseka kopo ya bone.Banni ba iteetse kgang ye teseletso ya sennelaruri mogolokwane ka gore ba ntse ba sokola, ba boa kgapetsakgapetsa kwa diofising e bile ba tlhokega meriti ya dipampiri e mentsi, mo go neng go kokonela dipata tsa bone.Le fa go ntse jalo, ba kopile tona go leba diteseletso tsa bojanala, ba re le tsone di a sokodisa e bile di tlhoka meriti ya dipampiri e mentsi, ka jalo ba kgobega marapo go di dira.
Dikgoge tsa kwa ntle[baakanya | edit source]
Botswana/Machaneng Botswana/Mahalapye
Dipadi tse dingwe[baakanya | edit source]
Coordinates: 23°11′21″S 27°29′18″E / 23.18917°S 27.48833°E


text:
Nka Dirang go Tokafatsa Maduo A me A Sekolo?
Se o ka se dirang
Akanya dilo tse di molemo! O se ka wa itsenya mo kotsing ya go retelelwa ka go akanya gore ga o ka ke wa kgona go tokafatsa. Fa o faraferwe ke dikakanyo tsa go nyatsa bokgoni jwa gago, di emisetse ka tse di molemo. Ka sekai, fa batho (gongwe kwantle ga lebaka) ba ne ba kgala moaposetoloi Paulo ba re ga a na bokgoni jwa go bua, o ne a araba jaana: “
Le fa ke se setswerere mo puong, eleruri ga ke a nna jalo mo kitsong.” (2 Bakorintha 10:10; 11:6) Paulo o ne a itse makoa a gagwe. Mme gape o ne a itse dilo tse a di kgonang. Go tweng ka wena? O na le bokgoni mo dilong dife? Fa o sa kgone go akanya ka dipe, ke eng fa o sa botse mogolo mongwe yo o go emeng nokeng? Tsala e e ntseng jalo e ka go thusa go lemoga le go tokafatsa dilo tse o nang le bokgoni mo go tsone.
Nna le mekgwa e e molemo ya go ithuta. O ka se atlege fela kwa sekolong o sa dire sepe. Ga go ka tsela e nngwe, o tshwanetse go ithuta. Gone ke boammaaruri gore mafoko ao ka boone fela a ka nna a se utlwale a le monate. Le fa go ntse jalo, go ithuta go mosola. E bile tota, fa o dira maiteko, o ka go itumelela. Mme fa o batla go nna le mekgwa e e molemo ya go ithuta, o tla tshwanelwa ke go rulaganya nako ya gago. Gakologelwa—go ithuta go tshwanetse ga tla pele. Ke boammaaruri gore Baebele ya re go na le “
nako ya go tshega” le “
nako ya go tlolaka.” (Moreri 3:1, 4; 11:9) Ka jalo, fela jaaka bontsi jwa basha, o ka tswa o batla go nna le nako ya go itlosa bodutu. Mme Moreri 11:4 e tlhagisa jaana: “
Yo o lebeletseng phefo ga a na go jala peo; mme yo o lebileng maru ga a na go roba.” O ithuta eng foo? O se ka wa nnela go re ‘ke tla.’ O ka se kgone go fetsa tiro ya botlhokwa. Ithute pele, o tla tshameka morago. O se ka wa tshwenyega—o ka kgona go bona nako ya go di dira tsoopedi!


text:
DIPHALANE 4, 2012 | UKRAINE
Tshiamiso e a Diragadiwa Kwa Ukraine
Ka Lwetse 26, 2012, Kgotlatshekelo ya Makgaolakgang ya Ukraine e ne ya senya maiteko a a seng ka fa molaong a go gapa karolo e kgolo ya setsha se ofisi ya lekala ya Basupi ba ga Jehofa kwa Ukraine e agilweng mo go sone.
Basupi ba rekile setsha seno semolao ka 1998. Le fa go ntse jalo, ka 2008 motho yo o ba rekiseditseng setsha o ne a se rekisa gape, a se rekisetsa Sport Development Center LLC (SDC). Kwa Ukraine, seno se itsege e le go gapa ditsha ka bonokwane.
Kgotlatshekelo ya selegae ya tsa kgwebo e ne ya swetsa ka gore SDC e rekile setsha seno ka fa molaong, mme boikuelo jwa Basupi bo ne jwa kgaphelwa kwa thoko.
Le fa go ntse jalo, tshiamiso e ne ya diragadiwa. Ka Sedimonthole 2011, kgotlatshekelo e kgolo ya tsa kgwebo e ne ya buelela Basupi mme ka Moranang 2012 ya gana boikuelo jwa SDC. Tshwetso e e dirilweng ke kgotlatshekelo eno e ne ya tlhomamisa gore go ya ka molao, setsha seo ke sa Basupi ba ga Jehofa. Morago ga dikgwedi di le tharo, kgotlatshekelo ya boikuelo ya tsa kgwebo kwa Lviv e ne ya fetola tshwetso e e seng ka fa molaong e e dirilweng ke kgotlatshekelo ya selegae, ya gore setsha seo ke sa SDC.
Mo maitekong a yone a bofelo a go gapa setsha seo, SDC e ne ya ikuela kwa Kgotlatshekelo ya Makgaolakgang ya Ukraine ka tshwetso e e dirilweng ka Moranang. Le fa go ntse jalo, ka Lwetse 26, kgotlatshekelo e ne ya gana kopo ya bone ka bonako mme ya fedisa kgang eo ka tsela e e molemo.
Fa setsha seo se ka bo se gapilwe, Basupi ba ga Jehofa ba ne ba tla latlhegelwa ke dikago tsa bone tsa botsamaisi le karolo e kgolo ya setsha mme seo se ne se tla emisa ditiro tse di dirwang kwa ntlokgolo ya bone kwa Ukraine.


text:
BATLAMELA KA MADI
Ka ga Kgatelopele ya Setheo
Maikaelelo a Ofisi ya Setheo ya Kgatelopele kwa Yunibesiting ke gore e nne lefelo la konokono la setheo la kemonokeng ka madi ka go dirisana mmogo ka metlha le ditlamo tse dingwe le go dira tiro ya katlaatleloloago e e theilweng mo go direng tiro ka mekgwa e mea, boeteledipele, ka mokgwa o o tshwanang wa go dira tiro, ka botsamaisi jo bo siameng le go dirisa matlotlo ka tsela e e siameng.
Maikemisetso a rona ke go ruta batho moya wa go aba le go sikara maikarabelo mo sethabeng mo gare ga bana-le-seabe ba rona, go akaretsa le baithuti ba maloba ba ba neng ba le mo setheong seno, badiri, batho ka bongwe ba ba tsenyang letsogo go thusa ka madi, ditlamo tsa kgwebo le di-NGO.
Tirelosethaba mmogo le go dirwa ga matsholo mangwe ke dilo tsa konokono tsa thulaganyo ya Yunibesiti, tse di se kitlang di tshwanelega fela mo baaging mme gape di tla ba solegela molemo. Tiro ya Ofisi ya Setheo ya Kgatelopele ke go rotloetsa thulaganyo eno, go leka ka natla gore e nne maleba mo Aforika Borwa, mo boemong jwa rona mo teng ga kontinente ya Aforika le go nna maleba go badirelwa botlhe ba Yunibesiti.
YBB e dumela gore go aba ka tsela e e nang le maikarabelo go simolola ka batho ka bongwe, ka jalo re boloka kamano ya rona le bao ba tsenyang letsogo go thusa ka madi e le ya rona fela le bone, re ntse re ikaegile ka kemonokeng ya bao e leng baithuti ba rona ba maloba le go tsalana le bao ba re abelang madi.
Gape, Yunibesiti e rotloetsa gore baithuti le badiri le bone ba ntshetse setheo madi, ka dimpho tsa boeteledipele, dineo tsa segopotso le ka matsholo a mangwe a go koleka madi.


text:
Kalogo ya Setlhopha sa Bo135 sa Sekolo sa Baebele sa Watchtower sa Gileade
Ka Lwetse 14, 2013, batho ba le 10 500 ba ne ba itumelela thulaganyo ya kalogo ya setlhopha sa bo135 sa Sekolo sa Baebele sa Watchtower sa Gileade kwa lefelong la thuto la Basupi ba ga Jehofa kwa Patterson, New York. Sekolo seno se thapisa badiredi ba ba nang le maitemogelo ba Basupi ba ga Jehofa gore ba atlege le go feta mo dikabelong tsa bone.
Guy Pierce, yo e leng leloko la Setlhopha se se Laolang sa Basupi ba ga Jehofa le modulasetulo mo thulaganyong eno, o ne a simolola puo ya gagwe ka mafoko a a mo go Mathaio 28:19, 20: “Jalo tsamayang mme lo dire batho ba ditšhaba tsotlhe barutwa, . . . lo ba rute go boloka dilo tsotlhe tse ke di lo laetseng.”
Mokaulengwe Pierce o ne a tlhalosa gore mafoko ao a ga Jesu a ne a dira gore go simololwe tiro e e ntseng e tsweletse le mo motlheng wa rona. Fa re dira batho barutwa, re ba ruta gore ba dire sotlhe se Jesu a se laetseng. Tota e bile, seno se akaretsa le taelo ya gagwe ya go rera “dikgang tse di molemo tseno tsa bogosi.” (Mathaio 24:14) Ka tsela eno, morutwa mongwe le mongwe yo mosha o nna moreri le morutisi wa Bogosi. Tiro eno e e nnang e boaboelediwa e nnile le diphelelo dife? Mokaulengwe Pierce o ne a re: “Palo ya baagi [ba lefatshe] e ile kwa godimo, batho ba Modimo le bone ba oketsegile.”
“Ba ne Ba Dira se se Fetang se Tota ba Neng ba se Kgona.” Thomas Cheiky, yo e leng leloko la Komiti ya Lekala la United States o ne a neela puo e e theilweng mo go 2 Bakorintha 8:1-4. Le fa diphuthego tsa lekgolo la ntlha la dingwaga kwa Makedonia di ne di humanegile, di ne tsa kopa go ntsha meneelo go thusa bakaulengwe ba kwa Jerusalema ba ba neng ba tlhoka. Baithuti ba Gileade le bone ba bontshitse moya o o tshwanang wa bopelotshweu le go intsha setlhabelo.
Mme gone, re ka solofela gore bakaulengwe ba kwa Makedonia ba ne ba le kelotlhoko gore go aba ga bone go se ka ga ama ba malapa le kobamelo ya bone ka tsela e e sa siamang. Mokaulengwe Cheiky o ne a gakolola baithuti gore ba etse sekao sa bakaulengwe ba kwa Makedonia ka go nna tekatekano fa ba aba.
“Sekolo se Fitlhile Kwa Bokhutlong.” Samuel Herd, wa Setlhopha se se Laolang o ne a gatelela botlhokwa jwa gore baithuti ba nne ba gopola maitemogelo a ba nnileng le one kwa Sekolong sa Gileade. Fela jaaka molodi o o monate o motho a o utlwileng mo mosong o ka nna o duma mo tlhogong motshegare otlhe, go gopola dilo tse di botlhokwa tse baithuti ba di ithutileng kwa Gileade go tla tswelela go ba thusa morago ga sekolo.
Mokaulengwe Herd o ne a gopotsa baithuti gore mogopolo wa Modimo ga o na selekanyo. O file nngwe le nngwe ya dinaledi di le dibilionebilione tse di mo lobopong leina, e bile le ka motlha a ka se lebale epe ya tsone. (Pesalema 147:4) Ruri ga a ka ke a lebala maiteko a baithuti ba a dirileng fa ba thapisiwa kwa Gileade! Ba ipoloketse “matlotlo kwa legodimong” e bile ga go ope yo o ka utswetsang Jehofa se a se bolokileng mo mogopolong wa gagwe ka baithuti bao.—Mathaio 6:20.
E re ka Modimo a gopola tiro ya baithuti le kafa ba mo ratang ka gone, go a tshwanela gore ba nne ba gopola se ba se ithutileng kwa Gileade. Mokaulengwe Herd o ne a re: “Fa lo gopola dilo tse di itumedisang ka sekolo seno, lo se ka lwa lebala go leboga Yo o ikarabelelang ka boipelo jwa lona—Jehofa. Lo se ka lwa lapisiwa ke go gopola dilo tseno. Lo tla solegelwa molemo thata fa lo nna lo dira jalo.”
“Gomodiwang ke Maatla a Magolo a ga Jehofa.” Motlhatlheledi wa Gileade e bong Sam Roberson, o ne a kgothaletsa baithuti gore fa ba lebana le dikgwetlho tse disha ba ikaege ka maatla a ga Jehofa go na le go ikaega ka maatla a bone. Baefeso 3:20 ya re Modimo o kgona “go dira se se fetang thata dilo tsotlhe tse re di kopang kgotsa re di bopang mo mogopolong.” Maatla a gagwe a feta megopolo ya rona kgakala mo e leng gore mafoko a a reng ‘go dira se se fetang se re se akanyang’ ga a kgone go a tlhalosa ka botlalo, ka gonne temana eno ya re o kgona go dira se se “fetang” seo.
Jehofa o abela Mokeresete mongwe le mongwe maatla a gagwe a magolo. O ntse jaaka “yo o thata yo o boifisang” kgotsa “senatla se se boitshegang” ka nako ya mathata. (Jeremia 20:11; Baebele ya Tswana Central) Mokaulengwe Roberson o ne a gopotsa baithuti gore Jehofa o tla ba thusa go fenya dikgwetlho kgotsa mathata ape fela a ba ka lebanang le one.
“Bolokang Seriti sa Lona mo Tirelong ya Bogosi.” William Samuelson, yo le ene e leng motlhatlheledi wa Gileade o ne a tlhalosa gore baithuti ba Gileade ba setse ba bone seriti mo tirelong ya Bogosi mo dikarolong tse pedi. Ba itshupile ba tshwanelwa ke tlotlo ka ntlha ya tiro ya bone pele ga sekolo le fa se tsweletse, gape ba tswelela ba bona tlotlo le seriti ka go nna baemedi ba puso e e di gaisang tsotlhe mo lobopong—Bogosi jwa Modimo.
Baithuti ba ka dira jang gore ba tswelele ba na le seriti? Mokaulengwe Samuelson o ne a ba kgothaletsa gore fela jaaka Jesu a ne a tlotla batho ba bangwe tota le fa a ne a tshwanelwa ke go ba gakolola kgotsa go ba kgalemela, le bone ba tshwanetse go tlotla Jehofa le batho ba bangwe. Seo se tla felela ka eng? Fela jaaka moaposetoloi Paulo, ba tla tswelela ba na le seriti le go galaletsa bodiredi jwa bone go na le go ikgalaletsa.—Baroma 11:13.
“Taolo ya Dipitse e mo Melomong ya Tsone.” Michael Burnett, motlhatlheledi yo mongwe wa Gileade, o ne a bontsha gore fa re dirisa se re se ithutang kwa dipokanong tsa Bokeresete gore re neele bosupi ka taolo, re a bo re dira go dumalana le go diragadiwa ga mafoko a a mo go Tshenolo 9:19. Go tswa foo, o ne a tlotla le baithuti fa ba ntse ba anela kgotsa ba dira dipontsho tsa maitemogelo a ba a itumeletseng mo bodireding fa ba ntse ba le kwa Gileade. Ka sekai, moithuti mongwe o ne a tsosa kgatlhego ya modiri wa kwa seteisheneng sa peterolo ka go mmotsa go re, “Nako e e tlhomilweng ya ditšhaba e simologile leng e bile e fedile leng?” (Luke 21:24) Moragonyana fa a boela koo, o ne a thusa monna yono go bona karabo a dirisa Daniele kgaolo 4 le dintlha tse di oketsegileng tse di mo bukeng ya Totatota Baebele e Ruta Eng?
“Dipelo Tsa Bone di Nitamisitswe.” Adrian Fernandez, leloko la Komiti ya Lekala la United States, o ne a botsolotsa banyalani ba le banè ba dialogane. Mokaulengwe Helge Schumi o ne a re gantsi thapiso ya Gileade e akaretsa kgakololo ya boikokobetso ka gonne pego ya Baebele e bontsha gore ka dinako dingwe bangwe ba batlhanka ba Modimo ba ne ba ikgogomosa fa ba sena go amogela tshiamelo nngwe e e kgethegileng. (2 Ditiragalo 26:16) Mokaulengwe Peter Canning le ene o ne a umaka kgakololo eno e e molemo e e neng ya neelwa mo puong nngwe kwa Gileade ka ga go ithuta puo e nngwe: “O se ka wa itseela kwa godimo. Itshege fa o tshegiwa.” Dialogane tseno tse nnè di ne tsa tlhalosa kafa di lebogang ka teng go bo sekolo se ba nonotshitse go lebana le tiro e e larileng kwa pele le go nitamisa dipelo tsa bone.—Bahebera 13:9.
“Ipeleng ka Gonne Maina a Lona a Kwadilwe Kwa Magodimong.” (Luke 10:20) Geoffrey Jackson wa Setlhopha se se Laolang o ne a neela puo ya konokono mo thulaganyong eno. Go farologana le baalogi ba ba neng ba ya Gileade mo nakong e e fetileng, bontsi jwa baalogi ba gompieno ga ba kitla ba amogela dikabelo tse disha kgotsa ba nna le maitemogelo a a kgatlhang a go rera kwa ditshimong tse di iseng di berekiwe. Ba tshwanetse go ikutlwa jang ka seo?
Fa barutwa ba le 70 ba Jesu a neng a ba romile ba boa kwa letsholong la bone la go rera, ba ne ba tlisa pego e e kgatlhang ya gore ba ne ba leleka madimona ka leina la ga Jesu. (Luke 10:
Mokaulengwe Jackson o ne a re: “Se Jesu a neng a se ruta barutwa ba le 70 le rona se a re ama.” Ga re a tshwanela go akanya gore se re se fitlhelelang mo bodireding ke sone se se dirang gore re itumele kgotsa se se bontshang gore re ikanyega go le kana kang. Go na le moo, re a itumela e bile re bontsha gore re ikanyega go le kana kang fa re na le kamano e e gaufi le Jehofa le fa re dira ka natla mo tirelong ya gagwe.
Tota le Jesu o ne a lebana le maemo a a neng a ka kgoba marapo. Ka sekai, batho ba le diketekete ba ne ba simolola go mo sala morago fa a sena go ba fepa ka kgakgamatso. (Johane 6:10-14, 22-24) Go ise go ye kae, bontsi jwa bone bo ne jwa kgopisiwa ke thuto ya ga Jesu mo boidiidi bo neng jwa kgaotsa go mo sala morago. (Johane 6:48-56, 60, 61, 66) Go farologana le bone, baaposetoloi ba ba ikanyegang ba ne ba ikemiseditse go mo sala morago. Ba ne ba tlhoma sekao se se molemo sa go akanya ka boikanyegi jwa bone le ka kamano ya bone le Jehofa go na le go akanya ka se ba se fitlheletseng.—Johane 6:67-69.
Konelo. Baithuti ba ne ba amogela didipoloma, mme morago ga moo moalogi mongwe a bala lekwalo le le bontshang kafa baithuti botlhe ba lebogang ka teng. Mokaulengwe Pierce o ne a konela ka gore batho ba Modimo, go akaretsa le dialogane tsa Gileade, ga se batho ba ba kgethegileng mo lefatsheng. (Ditiro 4:13; 1 Bakorintha 1:27-31) Mme gone, Jehofa o amogela boineelo jwa rona e bile o re naya moya o o boitshepo. Mokaulengwe Pierce o ne a re le fa Jehofa a sa kgatlhiwe ke thutego ya rona, “O kgatlhiwa ke boikanyegi jwa rona le boineelo jwa rona.”


text:
Motse wa Nata, Botswana
Nata ke motse o o mo kgaolong ya legare mo Botswana. O mo botlhaba jwa kgaolo, gape o direlwa ke kompone ya difofane ya Nata . Mo palong bathong ya ngwaga wa 2001 dipalo di ne dile makgolo a mabedi le masome a borobobedi. Motse wa Nata o ikaegile fa thoko ga noka ya Nata e e eledisetsang metsi a yone kwa Makgadikgadi Pans, lekadiba le nang le letswai le lentsi.
Borukuthi jwa Nata bo a oketsega[baakanya | edit source]
Batho ba motse wa Nata ba ikuetse mo go Motshwarelela Tona wa tsa Itshireletso Melao le Thokgamo Rre Edwin Batshu ka borukutlhi jo bo golang letsatsi le letsatsi.Ba buile jalo mo phuthegong ya kgotla bosheng, ba re ga ba robadiwe ke borukutlhi ja bana ba Nata.Erile ba tswelela banni ba re borukutlhi joo ke bogodu ja leruo, go thuba matlo gammogo le dititeo. Ba re ga go fete letsatsi go sa thujwa mo motseng.Modulasetilo wa komiti ya ditlhabololo tsa motse Rre Peter Senamolelo a re ba tlhaelelwa ke didirisiwa bogolo jang dikoloi tsa sepodisi,a tlatsa ka gore mapodisi jaanong ba dirisa dikoloi tsa maphata a mangwe mme go dia ditiro tse dingwe tsa puso.Rre Senamolelo a re kwa Nata Sanctuary, batho ba kgaola terata go tlhatlhela dikgomo mo teng go di tshuba dinaka, a tlatsa ka gore batho ba utswa leruo ka dipitse.Rre Buti Mphotho o ngongoregile ka tlhaelo ya mapodisi mo motseng, a re ga go na itshireletso.Mme Kutlobotlhoko Seitatolo o boletse gore ga a robadiwe ke dirukutlhi tse di nnang fela kwa ga gagwe.A re o tshelela mo letshogong ka dirukutlhi tse di a tshwarwa,ka moso di bulelwe.Bangwe ba ditlhopha (cluster) tsa twantsho borukutlhi ba ne ba kopa tona go ba fa dipitse go lwantsha borukutlhi ka tsone,ba re ga ba kgone go lwantsha dilalome tse di tsamayang ka dipitse di utswa leruo mme bone ba tsamaya ka dikoloi, jaanong ba re go botoka gore ba fiwe dipitse.Ba kopile gape go fiwa kapari ya ma- clusters ba re batho ga ba ba tsee tsia ka ba sena paka.E rile a araba mangwe a matshwenyego a bone Rre Batshu a re Motswana mongwe le mongwe o tshwanetse go nna le seabe mo pusong, a tlatsa ka gore megopolo e e tswang mo Batswaneng ke yone bogakolodi jwa boeteldipele.Rre Batshu a re tsamaiso ya lephata la gagwe ke go lekola melelwane gore Batswana botlhe ba sireletsege.O kgothaditse batho ba Nata go lwantsha borukutlhi ba bo pataganetse. O kopile kgosi, mapodisi le morafe go dirisa lenaneo la ntebele ke go lebele go lwantsha borukutlhi.
O ka tsibogela[baakanya | edit source]
Dipadi tse dingwe[baakanya | edit source]
Template:Botswana largest cities
Coordinates: 20°12′38″S 26°10′50″E / 20.21056°S 26.18056°E


text:
Motsana wa Moreomabele
Moreomabele ke motse o o mo kgaolong ya legare mo Botswana. O dikhilomethara tse di masome a bosupa le botlhano mo bokoni jwa motse wa Palapye, go bapisa tsela e e tswang motseng wa Palapye go ya toropong ya Francistown, gape o nale sekolo se se potana. Mo palo batho ya ngwaga wa 2001 dipalo tsa motse wa Moreomabele dipalo tsa batho di ne dile makgolo a mane,masome a bosupa leboferabobedi.[1]
Contents
Ditlhabololo di tla motsaneng wa Moreomabele[baakanya | edit source]
Banni ba motse wa Moreomabele mo kgaolong ya Legare ba itumeletse go tlhatlosiwa maemo ga kgotla ya bone.Banni ba supile boitumelo joo mo moletlong wa go ipelela tlhatloso maemo kwa motseng oo ka Matlhatso.Go ya ka Kgosi ya Moreomabele, Kgosi Kgololo Motshwaedi, tlhatloso maemo ya Kgotla e tla morago ga tshwetso ya Puso ka Moranang mono Ngwaga.Fa e sale Kgotla ya Moreomabele e tlhomamisiwa ka 1996 e ntse e le ya tetlanyo mme jaanong e tlhatlositswe maemo go nna e e sekisang. Dibui ka go farologana di kaile fa go tlhatlosiwa maemo ga Kgotla ya Moreomabele go tsile ka nako e e tshwanetseng.Dibui tse di neng di akaretsa makhanselara le magosi di supile fa tlhatloso e ya Kgotla e tlaa thusa mo go fokotseng dikgwetlho tsa pele tse di neg di akaretsa go tsaya leeto go ya go kopa thuso kwa makgotleng a magolwane.Kgosi Motshwaedi o sedimositse fa batho ba motse wa gagwe ba ne ba tsaya leeto la go ya kwa Topisi kgotsa Serule go ya go itsheka, a supa fa jaanong ba tlaa thusega segaufi."Pele ga kgolo e ya rona re ne re seka ditsheko tsa rona kwa Topisi le Serule ka re le fa gare jaaka diphilo. Re tshwanetse ra leboga Serule le Topisi go re godisa ka re se re leng sone ka metse e mebedi e." Kgosi Motshwaedi o tsweletse ka go supa gore go tlhatlosiwa maemo ga bone ga go khutlise tirisanyommogo ya bone le ba Serule le Topisi.
Bogosi jwa ga Mmangwato le jone bo galaleditswe thata ke Motshwaedi ka a tlhalosa gore mo dinakong tshotlhe bo ne bo mo fa tsela le thotloetso mo tsamaisong ya Kgotla."Bagaetsho re leboga go menagane Kgosi Sediegeng Kgamane le Kgosi Ntebele go re tlhatlhelela mo tsamaisong ya kgotla." Sebui sa tlotla mo moletlong o, Mokhanselara yo o itlhophetsweng, Mme Keotlogele Kerebotswe o ne a nankola ditso tsa motse wa Moreomabele.Mo tlhalosong ya ditso tsa motse Mme Kerebotse, yoo neng a emetse Mopalamente wa Serowe Bokone-Botlhaba Rre Dikgakgamatso Seretse, o ne a supa fa motse wa Moreomabele o simolotse ka ngwaga wa 1952 e le kotoisi ya maemelo a terena a mabotlana.Mme Kerebotswe o tsweletse ka gore leina la Moreomabele le tswa mo setlhareng se se neng se le mo motseng.A re popego ya setlhare seo e ne e tshwana le ya motho wa mme."Batho betsho setlhare seo se ne se na le maungo a a neng a tshwana le mabele a mosadi, ka jalo ba feletse ba re more o o Mabele ke gone motse o wa bidiwa go twe Moreomabele." Mme Kerebotswe o tsweletse k ka gore motse o simolotswe ke batho bangwe ba ba ne ba dira mo seporong ka nako e se neng se le sa ba National Railways of Zimbabwe.Mo go goleng ga motse Mme Kerebotswe a re go ne ga simologa ka kago ya letamo, sekole se botlana, kokelwana e e kwa tlase mme morago ga latela kgotla ka ngwaga wa 1996.Mme Kerebotswe o kopile ba Moreomabele gore ba amogele baagedi ba bone a supa fa phuduga ya batho e e bakwang ke ditlhabololo e tlaa ama motse wa bone."Go agwa ga Mmadikole kwa Palapye le katoloso ya moepo wa Morupule di tlaa oka batho ba ba tlaa felelang ba kopile go nna mono,' ga tlhalosa Mme Kerebotswe a kgothatsa ba Moreomabele gore ba inaakanye le dikgwebo.Tlhotloso maemo ya Kgotla ya Moreomabele e tsisitse mokwaledi le mapodisi mo motseng.Moletlo oo o ne o tseneletswe ke magosi a ga Mmangwato, badirela-puso, makhanselara, baruti le morafe ka kakaretso.
Banni ba Moreomabele le metse ya mabapi ba gakolotswe go tsosolosa letlole[baakanya | edit source]
Mopalamente wa kgaolo ya Serowe bokone botlhaba, Rre Dikgakgamatso Seretse o kgothaditse banni ba Mabeleapodi, Paje, Moreomabele, Serule, Gojwane le ba masimo a Patwe go tsosolosa letlole la kgaolo ya bone la Ipelegeng.Fa a buisa diphuthego tsa kgotla kwa metseng eo bosheng, tona o ba kopile go nna tlhaga mo go ntshetseng letlole leo madi ka ele lone le ba ka le dirisang go intsha mo lehumeng le go tlhokomela ba ba sa kgoneng.A re letlole le tla sologela molemo ba ba le ntshetsang madi mme ba tla thusiwa go lebilwe seo.Rre Seretse yo ebileng ele tona ya itshireletso molao le thokgamo, o ba kgothaditse go ipopa ka masimo a bone go a teratelela ka lenaneo la ISPAAD, ka go dira jalo ba ka fedisa selelo sa malatsi otlhe sa dikgomo le ditholo tse di ba jelang mo masimong.A re go molemo thata go le aramela le sa ba tlhabetse e sere kgabagare ba iphitlhela ba tshwere ngwana moikotlhai, ka kwelotlase ya itsholelo e ka ama mananeo a mohuta oo.
A re lenaneo la teratelelo masimo le tlhoka gore masimo a a teratelelwang a bo a le dieketara tse 150 le go feta. O ba kopile gore ba dirise balemise go ba thusa ka go tlhoka go dirwa molao motheo e bile go kgonega gore ba epelwe sediba.Ba bolemise ba tlhalositse fa go rotloediwa gore 60 per cent ya balemi ba reme masimo go tla go teratelelwa, mme ba ba sa remang go tla a tswa mo molaong motheo wa balemi gore ba dire jang. Ba bile ba rotloetsa balemi go tlhokomela matamo.Mopalamente o bile a ba tlhalosetsa gore machine e e kgaolang ditlhare e teng, go tlhokega fela gore ba ba e dirisang ba lebogwe ka jaana letlole le feletswe ke madi e bile go nne le madi a a ka baakanyang machine eo fa e senyegile.Morafe mo metseng ya Mabeleapodi le Paje ba ikuetse gore ba kgaletswe, mme ba lephata la metsi ba ba solofetsa fa mo bogautshwaneng ba tla a bona metsi ka go ne ga nna le bothata mme ba bo tsibogetse. Ba dikgotla tsa Setswana ba ne ba kopa go thusiwa ka mekowakowa ya dikoloto tse di saleng di eme, fa mapodise a kgotla a kopana le a Botswana Police, mme mopalamente a ba solofetsa fa kgang eo e tsentswe leitlho go rarabololwa ka go dira dikgotla tse di itebagantseng le tsa leruo.
Dikgoge tsa kwa ntle[baakanya | edit source]
Botswana/Palapye-Moreomabele Botswana/Moreomabele
Dipadi tse dingwe[baakanya | edit source]
- ↑ "Distribution of population by sex by villages and their associated localities: 2001 population and housing census". Archived from the original on 2007-11-24. http://web.archive.org/web/20071124145441/http://www.cso.gov.bw/html/census/dist50.html. Retrieved 2008-01-20.


text:
Motsana wa Bonwapitse
Bonwapitse ke motse o o mo kgaolong ya legare mo Botswana. Motse o dikhilomitara dile masome mabedi kwa bokone bophirima jwa Mahalapye, gape o na le sekolo se se botlana. Mo palong batho ya ngwaga wa 2001 dipalo di ne dile makgolo a matlhano ,masome a mane le bone.[1]
Contents
Bogosi jwa motse wa Bonwapitse[baakanya | edit source]
Batho ba kgotla ya Ditlharapa kwa Bonwapitse ba re Kgosi Kebaletile Moilwa, jaanong a sutele ngwana wa bone mo setilong sa bogosi ka a setse a lekane go nna mo setilong sa gagwe.Batho ba Ditlharapa ba buile jalo mo phuthegong e ba neng ba e kopanetse le kgosi ya Mahalapye Rre Tsoebebe Segotsi, morago ga taelo e e neng e tswa kwa go ba bogosi kwa Serowe.Batho bao, ba ba neng ba akaretsa Rre Gojamang Koma, Rre Keikgopotse Raditse, Rre Selela Tshegang le Mme Leeme Tshegang, ba re e re ka Rre Tlotswana Tshegang, a lekane go tsaya bogosi jwa gagwe, ba kopa gore Rre Moilwa yo e ntseng e le kgosi ya Bonwapitse, a sute mo setilong.Batho rile e re ka ba tswa kgakala ba bua ka bogosi jwa bone, mme go se nko epe e tswang lemina, ke sone se ba neng ba isa kgang ya bone kwa Serowe kwa e rileng ba goroga teng ba kopana le mothusa motshwarelela bogosi jwa ga Mmangwato Kgosi Tlholego Seretse, yo a neng a laela gore e le ba lelwapa la bogosi kwa Bonwapitse ba kopane go tlhopha leina la motho yo e ka nnang kgosi ya bone.Ba re ditso di supa fa Rre Tlotswana Tshegang, e le ene a tshwanetsweng ke bogosi jwa Bonwapitse ka jaana rraagwe e bong Tshegang Setamere, a beilwe mo setilong sa bogosi jwa Bonwapitse ke Rre Sephekolo Tshukudu.
E rile Kgosi Moilwa a tswa la gagwe, a kopa ba Ditlharapa go tsaya kgang eo ka matsetseleko ka jaana a neetswe bogosi joo ke morafe wa Bonwapitse ka ditlhopho tsa 1989, mme ya re morago ka 1990 a tlhomamisiwa ka fa molaong ke Kgosi Sediegeng Kgamane.Kgosi Moilwa o rile ka nako ya batho ba Bonwapitse ba mo neela setilo sa bogosi ga go ise go nne le ope yo a neng a mo lebisa mafoko a gore o tshwarelela mongwe, mme ka jalo a bolela fa e sa ntse e le kgosi ya bone go fitlhelela a tlogela tiro ka bogodi kana a ntshiwa ke ba bogosi kwa Serowe.Rre Segotsi o rile le fa ba kopa gore bogosi bo neelwe Rre Tshegang, ba tshwanetse go lemoga gore e le banni ba Bonwapitse, ke bone ba tlhophileng Rre Moilwa go nna kgosi ya bone.O kopile botlhe ba ba amegang mo kgannyeng eo, go balelwa Kgosi Moilwa, Rre Tshegang le batho ba kgotla ya Ditlharapa, go dirisanya mmogo le go emisa go bua ka kgang ya bogosi go fitlhelela ba bogosi kwa Serowe ba rarabolola kgang eo ka botswerere.
Banni ba kopiwa go tlotlo kgosi[baakanya | edit source]
Kgosi Tsoebebe Segotsi wa Mahalapye o kopile banni ba Bonwapitse, go dirisana sentle le kgosi ya bone gore ba kgone go tsweledisa ditlhabololo tsa motse wa bone mmogo.Rre Segotsi o ntshitse mafoko a mo moletlong o mo go one morafe wa Bonwapitse, o neng o ipelela go tlhongwa ga ga Rre Totswana Tshegang mo setilong sa bogosi jwa motse oo.A re motse wa bone o ka gatela pele mo ditlhabololong fela fa go na le tirisano fa gare ga bone le kgosi e bile ba abelana megopolo le dikomiti di tshwana le ya ditlhabololo tsa motse, twantsho borukutlhi, botsogo le ya badirelapuso.Kgosi Segotsi o tsweletse ka go kopa Rre Tshegang go nyala gore a kgone go nna le bana ba e ka reng sehularong sa gagwe, ba mo tlhatlhama mo setilong sa bogosi, go hema dikgang tsa go lwela bogosi jaaka go direga mo dikgaolong tse dingwe tsa lefatshe leno.A re e le ba bogosi le lephata la dikgaolo ba tlhokisiwa boroko ke dikgang tse di a golelang pele tsa go lwela bogosi mo kgaolong ya Ga-Mmangwato, mme a re seo se bakwa ke go tlhoka go itlhaloganya ka fa bana ba lelwapa la bogosi ba tlhomaganang ka teng.E rile kgosi Loomatsoga Gaogane wa Mmutlane a tswa la gagwe, a bolela fa kgosi e le thotobolo ya matlakala, ka jalo a kopa Rre Tshegang go tshwara morafe wa gagwe ka tekatekano le go ikgapha mo go mpampetseng fa a reeditse ditsheko le go emisa go itshunya nko mo dipolotiking ka jaana e le modirelapuso.
E rile Kgosi Gaogane a itebagantse le morafe wa Bonwapitse a ba kgothatsa go tlhwaafalela ditlhabololo tsa motse wa bone boemong jwa go diiwa ke ditshele tse a reng di ka busetsa motse wa bone kwa morago.Mokhanselara wa kgaolwana eo Rre Magogodi Phatalalo, ene o ne a kopa banni ba Bonwapitse go tsena diphuthego tsa kgotla ka e le tsone tse ba ka lekodisiwang ka ditsamaiso tsa puso mo go tsone le go lekodisiwa ka ditlhabololo tse di dirwang mo motseng wa bone.E rile Rre Tshegang a tswa la gagwe, a tlhomamisetsa morafe fa a tlaa dirisana le bone ka dinako tsotlhe, mme a re o tshwenngwa ke ka fa ditsha di bewang ka teng mo motseng wa gagwe.Moletlo o ne wa natefisiwa ka maboko le moopelo wa dikhwaere ka baithuti ba sekole se sebotlana sa motse oo le khwaere ya Diphalana go tswa kwa Palla-Road.
Ditlhabololo tsa Mahalapye di godisa Bonwapitse[baakanya | edit source]
E re ntswa toropo ya Mahalapye e tlwaelesegileng ka leina la diponeng e le engwe ya ditoropo tsa ntlha go nna le motlakase, go lebega o ne wa se ka wa nna le ditlhabololo tse ditona morago ga diofisi tsa diterena mo nakong e e fetileng.Go lebega ditlhabololo di ne tsa se ka tsa tla ka bonako mo motseng oo mme tsa tsaya lebaka go tla ntswa e le motse o mogologolo.Kgosi Tshipe Tshipe wa Mahalapye ene a re o dumela gore ga se gore ditlhabololo di diegile fela tsamaiso ya ditlhabololo tsa setshaba ke yone e ka diang ditlhabololo go ya kwa metseng ka go farologana.A re ditlhabololo le tsone di a farologana go ya ka gore batho ba ba nnang mo lefelong leo ba tlhoka eng.E rile bosheng ditlhabololo tsa simolola go ya kwa Mahalapye ka monokela mme motse wa simolola go bonala gore o tlaa nna le ditlhabololo.
Mahalapye o ne a agelwa kokelo e tona e e tlaa thusang metse e e mabapi mme a salwa morago fela bosheng jaana ke matlo a masha a Botswana Housing Corporation.Tse diterelo di thusa banni ba metsana e e gaufi le toropo e,jaaka wa Bonwapitse,Radisele,Machaneng le emengwe.E re matlo a ntse a tsweletse a agiwa, mothusa Tautona Lt Gen Mompati Merafhe a ya go simolodisa semmuso kago ya otele ya Cresta e e yang go nna le matlo a le masome a marataro le botlhano.Kgosi Tshipe a re se ke selo se se itumedisang tota ka jaana motse jaanong o simolola go nna le ditlhabologo tse dikgolwane.A re diofisi tsa mapodisi tse di tlogang di fela di neetse motse wa Mahalapye seriti ka jaanong e bile motse oo o tlile go okamela diofisi tse dingwe tsa sepodisi.Go setse go na le menahune ya gore go tlaa nna gape le marekisetso a masha a a tlaa yang go agiwa kwa Mahalapye.Motse le one o setse o godile ka bosheng jaana go sa tswa go bewa Flowertown wa bobedi mme tseo ke dingwe tse di tlaa tlisang ditlhabololo.Kgosi Tshipe a re e re ntswa motse wa Palapye o setse o feta wa Mahalapye ka ditlhabololo, seo se bakilwe ke gore go agiwe mmadikolo wa maranyane teng mme bagwebi ka bontsi ba nna le kgatlhego ya go simolodisa dikgwebo ba lebile batho ba ba yang go nna teng. A re go na le madirelo a a runyang kwa Palapye jaaka a go dirwa ga galase mme seo ke lenaneo la puso gore Mahalapye le ene a tle a tlhabologe.Tshipe a re kwa Lose go dirwa semente mme seo ke nngwe ya ditlhabololo tse di godisang motse wa Mahalapye.A re go tshwanetse ga elwa tlhoko gore ditlhabololo tse di tlang di tlaa thapa banana ba motse wa Mahalapye e seng fela go tlisa dikago tse di sa busetseng batho wa motse sepe.O ne gape a re a ditlhabololo le tsone di na le dikgwetlho tsa tsone jaaka borukhutlhi jwa maemo a a kwa godimo mme seo go ka thusa batho ba dirisana le mapodisi.
Dikgoge tsa kwa ntle[baakanya | edit source]
Dipadi tse dingwe.[baakanya | edit source]
- ↑ "Distribution of population by sex by villages and their associated localities: 2001 population and housing census". Archived from the original on 2007-11-24. http://web.archive.org/web/20071124145556/http://www.cso.gov.bw/html/census/dist51.html. Retrieved 2008-01-13.


text:
Motse wa Mokubilo
Mokubilo ke motse o o mo kgaolong ya legare la Botswana. Ke motse o o sekgele sa dikhilomithara di le lekgolo le lesome (110 km) gotsweng bophirima jwa toropo ya bobedi e kgololwane mo Botswana, e bong Francistown. Motse o o nale sekolo se se potlana fa godimo ga moo ka ngwaga wa 2001 palo batho kwa motseng oo e ne e le sekete le lekgolo le masome a mabedi le boferabonngwe.[2]
Contents
Letlhoko la Metsi mo Mokubilo[baakanya | edit source]
Motse wa Mmeya le Mokubilo e nosiwa ke sediba se le sengwe, mme metsi a Mmeya a feta ka motse wa Mokubilo pele, selo se se dirang gore tlhaelo e utlwale thata kwa Mmeya go na le kwa Mokubilo.A re seemo seo se tshwenya thata ka jaana ba kgona go nna dibeke tse tharo ba se na metsi mo motseng, mme e bile a re ba khansele ba a tle ba ba tshelele metsi mo tankeng ya bone, selo se a reng ga se thuse go le kalo ka jaana tanka eo e tsaya malatsi a le mabedi fela e bo e kgaritlhega.O ne a ngongorega gape ka gore ba lekalana la metsi la khansele ba tsaya nako e telele go tshela metsi mo tankeng eo. Rre Maduma a re mo kgweding ya Phalane, sekole se sebotlana sa motse se ne sa gomagomediwa ke go tswalwa ka ntlha ya letlhoko la metsi.
Kgosi ya motse oo Kgosi Polson Keitlhaganetse, a re ba na le dipelaelo tsa gore diphaepe tse di nosang motse wa bone di dipotlana ka jalo ga di kgone go tsisa metsi ka bontsi jo bo tshwanetseng.A re ba kile ba buisana ka kgang e le ba khansele potlana ya Boteti kwa Letlhakane, mme ba ne ba solofetswa fa di tlaa tokafadiwa ka kgwedi ya Seetebosigo, mme nako kgolo ke eno.A re se se ba tshwenyang e le baeteledipele ke gore batho ba motse ba simolotse go nwa metsi a megobe, selo se a reng se ka nna sa tsisa malwetse.E rile a arabela dingongorego tseo, mothusa mokwaledi mogolo wa khansele potlana ya Boteti, Rre Motshwariemang Matseka, a re ga se boammaruri gore metsi kwa motseng wa Mmeya a tlhaediwa ke kago ya matlo a tennyana teng kwa Mokubilo, ka a re mo nakong e e fetileng motse oo o ne o ntse o bona metsi a lekaneng le morago ga matlo ao a sena go agiwa.
A re metse ya Mosu, Mmeya le Mokubilo e noswa ke sediba se le sengwe, mme motse wa Mmeya ke one o o kgakala go na le e mengwe, mo go rayang gore ke one o utlwang manokonoko a mantsi fa go nna le tlhaelo ya metsi.Mo go tsa go tokafatsa diphaephe, Rre Matseka a re diphaephe tse di nosang motse oo ke tsa boatlhamo jo bo lekaneng, mme a re sebe sa phiri ke gore go na le dithotana tse di dirang thelelo ya metsi go ya Mmeya go nna bokete, a bo a re kgang ya go di tokafatsa e kile ya buiwa kwa khanseleng e kgolo ya legare, mme a re e ne e le mogopolo fela o o sa tsenngwang gope mo mananeong a ditogamano.O ne gape a ganetsa dikgang tsa gore ba tsaya nako e ntsi go tshela tanka ya motse oo metsi, a re ba dira jalo ka ponyo ya leitlho fa ba begelwa mathata a tlhaelo ya metsi.
Letlhokola Mokwaledi[baakanya | edit source]
Kgosi ya Mmeya mo kgaolong ya botlhophi ya Tonota bokone, Rre Polson Keitlhaganetse a re go tlhoka mokwaledi wa kgotla mo kgotleng ya gagwe go mo paledisa go dira tiro. A re go tlhoka mokwaledi moo, go raa gore ga a kgone go sekisa, seemo se a reng se dira gore borukutlhi bo gole mo motseng. A re mo nakong ya gompieno, ditsheko tsa motse wa gagwe di sekiwa kwa motseng wa Mokubilo, selo se a reng se imetsa kgosi ya motse oo tiro ka jaanong ke mokang a dirang tiro ya metse e mebedi. Kgosi Keitlhaganetse a re e sa le ka a tsena mo setilong ngwaga ono o rogwa, o ntse a lela ka go tlhoka mokwaledi, mme a re gago nko e tswang lemina. A re go dilo dile mmalwa mo motseng wa gagwe tse a neng a eletsa go di tsibogela ka bofefo, jaaka boitaolo ja banana jo a reng bo tsare phekelo e sele. A re gona le banana bangwe ba ba iketshitseng tsebe seutlwe, ba a reng ba na le go leletsa diletso kwa godimo tsatsi lotlhe go ya go tsena bosigo gare.
Kgosi Keitlhaganetse a re ke gangwe le gape a ntse a bitsa diphuthego tsa kgotla gotla go bua ka mathata a, mme a re seo go lebega o ka re se bifisa seemo le go feta, A re o lekile go buisanya le mapodisi a Tatitown kwa Francistown ba e leng bone ba tlhokometseng kgaolo ya Mmeya, mme maiteko a ba sepodise a folodisiwa ke go tlhoka dipagamo A re medumo ke boremelelo ja dintwa, ka jaana e rile mo bosheng bangwe banana mo motseng ba lwa mo yo mongwe a neng a robadiwa kwa sepateleng se segolwane sa Nyangabgwe.